**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Δεκεμβρίου 2022, ημέρα Τρίτη και ώρα 10.10΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προεδρεύοντος αυτής, κ. Μιλτιάδη Χρυσομάλλη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.»». (2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν η Υφυπουργός Εργασίας και Κοινωνικών Υποθέσεων, κυρία Μαρία Συρεγγέλα, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Δημήτρης Καραγεωργόπουλος, Γραμματέας Τύπου της Γενικής Συνομοσπονδίας Εργατών Ελλάδος (ΓΣΕΕ), Ευστράτιος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Γεώργιος Μακράκης, Πρόεδρος της Ομοσπονδίας Υπαλλήλων του ΟΑΕΔ, Αικατερίνη Χατζηδάκη, Γενική Γραμματέας του Πανελληνίου Συλλόγου Υπαλλήλων ΟΑΕΔ, Μαριανέλλα Κλώκα, Αντιπρόεδρος του ΔΣ του Ελληνικού Δικτύου για το Δικαίωμα στη Στέγη και την Κατοικία, Κωνσταντίνος Θεοτόκης, Πρόεδρος της Ένωσης Πυροπλήκτων Ανατολικής Αττικής, Σοφία Αυγερινού-Κολώνια, Πρόεδρος του Συλλόγου Ελλήνων Πολεοδόμων και Χωροτακτών (ΣΕΠΟΧ), Κωνσταντίνος Λιβέρης, Πρόεδρος της Αδέσμευτης Φωνής Υπαλλήλων του ΟΑΕΔ, Σπύρος Πρωτοψάλτης, Διοικητής της Δημόσιας Υπηρεσίας Απασχόλησης (ΔΥΠΑ), Χαρούλα Απαλαγάκη, εκτελεστική Γενική Διευθύντρια της Ελληνικής Ένωσης Τραπεζών (ΕΕΤ), Ευάγγελος Καραγιαννάκος Διευθυντής Στρατηγικής της Ελληνικής Αναπτυξιακής Τράπεζας, Δημήτριος Κοντός, Πρόεδρος της Ομοσπονδίας Πολυμελών Οικογενειών με Τρία Τέκνα Ελλάδας (ΟΠΟΤΤΕ) και Παύλος Αλεξανδράκης, Γενικός Γραμματέας του Συνδικάτου Οικοδόμων Αθήνας.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων με τίτλο «Επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.»».

Συνεχίζουμε με την ακρόαση των φορέων.

Τον λόγο έχει ο κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ). Έχετε τον λόγο για πέντε λεπτά. Θα σας παρακαλούσα αν ήσασταν και συνοπτικότερος, γιατί είναι 16 οι ομιλητές.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Καλημέρα, κύριε Πρόεδρε, κυρία Υπουργέ, κύριοι εκπρόσωποι των κοινωνικών φορέων. Θα είμαι πάρα πολύ σύντομος, κύριε Πρόεδρε.

Καταρχάς σας ευχαριστούμε για την πρόσκληση. Στη συζήτηση του νομοσχεδίου, όπως έχουμε καταθέσει και τις προτάσεις μας, με επιστολή της Εθνικής Συνομοσπονδίας Ατόμων με Αναπηρία. Κρίνεται επιβεβλημένη η συμπερίληψη της αναπηρίας σε κάθε πρόγραμμα στεγαστικής πολιτικής, όπως τέθηκε και στη συνάντηση που είχαμε με τον κ. Πρωθυπουργό, στις 9/11/2022.

Πολύ επιγραμματικά, θα αναφερθώ, ανά άρθρο. Στο άρθρο 3 «Αντικείμενο, σκοπός και δικαιούχοι του προγράμματος». Στην αναφορά για το συνολικό εισόδημα της παραγράφου 2, το οποίο εντάσσεται στις προϋποθέσεις, ώστε να καταστεί κάποιος δικαιούχος του προγράμματος δανείου «Σπίτι μου», σε περίπτωση που αφορά σε άτομο με αναπηρία που έχει πιστοποίηση αναπηρίας 50% και άνω, θα πρέπει να συμπεριληφθεί, το κόστος αυτό να είναι αυξημένο κατά 20%, δεδομένου του κόστους της αναπηρίας που αυξάνει το κόστος διαβίωσης.

Άρθρο 4. «Βασικοί όροι του δανείου». Στην περίπτωση «η» της παραγράφου 2 αυτού του άρθρου αναφέρει ότι «Αν ο δανειολήπτης είναι ή καθίσταται, κατά την διάρκεια του δανείου, τρίτεκνος ή πολύτεκνος, οι τόκοι του δανείου, επί επιτοκίου κυμαινόμενου ή σταθερού, καταβάλλονται από τη Δ.ΥΠ.Α.». Η ίδια η ευνοϊκή ρύθμιση θα πρέπει να ισχύει και για άτομα με αναπηρία 50% και άνω.

Άρθρο 5. «Έννοια κοινωνικής αντιπαροχής». Στο συγκεκριμένο άρθρο θα πρέπει να διασφαλιστεί ότι όλες οι κατοικίες που θα κατασκευαστούν από παραχωρήσεις του Δημοσίου ή θα ανεγερθούν σε δημόσια περιουσία, θα τηρούν τις βασικές προδιαγραφές προσβασιμότητας, σε ποσοστό τουλάχιστον 10%.

Τέλος, άρθρο 9, «Πρόγραμμα «Ανακαινίζω - Νοικιάζω», σε αυτό το άρθρο πρέπει να προβλεφθεί ειδική ρήτρα επιδότησης για επιπλέον ανακατασκευές, σχετικές με την προσβασιμότητα των χώρων, σε κατοικίες που θα δοθούν σε άτομα με αναπηρία.

Σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε τον κ. Κούτσιανο και για το σύντομο και περιεκτικό της τοποθέτησης.

Τον λόγο έχει ο κ. Δημήτρης Καραγεωργόπουλος, Γραμματέας Τύπου της Γενικής Συνομοσπονδίας Εργατών Ελλάδος (ΓΣΕΕ).

Κύριε Πρόεδρε, σας ευχαριστούμε για την πρόσκληση και τα αντανακλαστικά δημοκρατικής διαβούλευσης, που έχει η Βουλή των Ελλήνων. Αντανακλαστικά θα έλεγα, που απ’ ότι φαίνεται δεν διαθέτουν επισπεύδοντας του νομοσχέδιο. Θεωρούμε απαράδεκτο κύριε Πρόεδρε, το γεγονός ότι, για το θέμα δεν ζητήθηκε η άποψη της «ΓΣΕΕ» και αυτό συνιστά άλλη μια απόδειξη του ελλείματος κοινωνικού διαλόγου. Αν δεν συμμετέχει κ. Πρόεδρε, η «ΓΣΕΕ» με τον ενδεδειγμένο θεσμικό τρόπο σε διαβουλεύσεις, που αφορούν στη στεγαστική πολιτική η οποία, η «ΓΣΕΕ» έχει γνώση της πραγματικότητας έχει γνώση της αλήθειας και των αιτημάτων των εκατομμυρίων εργαζομένων του ιδιωτικού τομέα, με 79 εργατικά κέντρα και 67 ομοσπονδίες σε όλη τη χώρα. Μέσω αυτών των χιλιάδων πρωτοβάθμιων σωματείων τους, με δράσεις δομών όπως είναι το κέντρο πληροφόρησης εργαζομένων και ανέργων της, «ΓΣΕΕ» το ινστιτούτο εργασίας η Ένωση Εργαζομένων Καταναλωτών Ελλάδας. Τότε με ποιους διαβουλεύτηκε η Κυβέρνηση, πριν μας φέρει αυτό το νομοσχέδιο;

Αν δεν διαβουλεύτηκε με την κοινωνία, με ποιους διαβουλεύτηκε; Τα εργασιακά ερωτήματα και οι καταγγελίες, που δεχόμαστε καθημερινά στις δομές μας, συνδέονται με εκκρεμή δάνεια και υποθήκες με την αγωνία στέγασης λόγω μη ιδιόκτητης κατοικίας. Με την αγωνία των νέων ανθρώπων, που υπόκεινται η μέγιστη εκμετάλλευση σε μια αγορά εργασίας η οποία είναι ζούγκλα, με εξώσεις λόγω της αύξησης των ενοικίων. Αλήθεια, για αυτό το θέμα τι θα γίνει; Θα λυθεί η νομοθετική πρωτοβουλία πλαφόν;

Κύριε Πρόεδρε, είναι ενδεικτική θα έλεγα η μνημονιακή συναντίληψη της Τρόικας και των κυβερνήσεων μετά το 2010, απέναντι σε ζητήματα που στην Ελλάδα, έχουν αποτελέσει αντικείμενο Θεσμικού κοινωνικού διαλόγου και συμφωνιών μεταξύ των Εθνικών κοινωνικών εταίρων. Στο πλαίσιο αυτό, η άσκηση πίεσης για το κλείσιμο του Οργανισμού Εργατικής Κατοικίας και του Οργανισμού Εργατικής Εστίας η χρηματοδότηση των οποίων σημειωτέων, προερχόταν από τις εισφορές εργαζομένων και εργοδοτών, υπήρξε βασική παράμετρος των τρομακτικών πιέσεων, που ασκούσαν εκείνη την περίοδο για κατάργηση του Θεσμού της Εθνικής Γενικής Συλλογικής Σύμβασης Εργασίας. Στο σύνολό του, ως ενός μηχανισμού θα έλεγα διαμόρφωσης μέσω του κοινωνικού διαλόγου και ελεύθερων συλλογικών διαπραγματεύσεων, των κατώτατων ορίων των αμοιβών και των όρων εργασίας στην Ελλάδα.

Αλλά βεβαίως και της περαιτέρω αποδυνάμωσης της παρέμβασης των κοινωνικών εταίρων στην αυτόνομη, θα έλεγα ρύθμιση κρίσιμων ζητημάτων, στο πεδίο της αγοράς εργασίας. Επιπλέον, σε μια χώρα όπως η Ελλάδα που το κοινωνικό κράτος υπήρξε ανέκαθεν ανεπαρκές, ως προς τις παροχές προς το κοινωνικό σύνολο και ειδικά προς τις ευάλωτες κοινωνικές ομάδες, η μακροχρόνια και συνεπής συμβατική δέσμευση των κοινωνικών εταίρων μέσω της Εθνικής γενικής συλλογικής σύμβασης εργασίας, για τη στήριξη των παροχών και των δύο αυτών οργανισμών, που καταργήθηκαν μέσω του δεσμευτικού καθορισμού.

Χωρίς βεβαίως, την παρέμβαση του κράτους του ύψους των εκατέρωθεν εισφορών δεν επέτρεπε κανένα περιθώριο αμφισβήτησης, από την Τρόικα. Με την ανοχή θα έλεγα, των κυβερνήσεων της Εθνικής Κοινωνικής Συμφωνίας, για την κοινωνική αναγκαιότητα και την λειτουργική σκοπιμότητα, της δράσης των δύο αυτών οργανισμών.

Σε κάθε περίπτωση, είχε τονιστεί με κάθε τρόπο και μέσο, από την «ΓΣΕΕ» η αποκατάσταση του μηχανισμού των προνοιακών και κοινωνικών παροχών, που δίδονται μέσω του οργανισμού εργατικής εστίας και της εργατικής κατοικίας, που αφορούσαν εκατοντάδες χιλιάδες χαμηλόμισθους, εργαζόμενους και χρηματοδοτούνταν αποκλειστικά από πόρους εργοδοτών και εργαζομένων, μέσω της ίδρυσης νέου ενιαίου οργανισμού κοινωνικών παροχών, για την συνέχιση του έργου του Οργανισμού Εργατικής Κατοικίας και του Οργανισμού Εργατικής Εστίας.

Αυτή ήταν η δική μας πρόταση. Ως «ΓΣΕΕ» με τη συνεργασία θα έλεγα και της υποστηριζόμενης από τη «ΓΣΕΕ» Δομής μας. Της Ένωσης Εργαζομένων Καταναλωτών Ελλάδας έχουμε προβεί κύριε Πρόεδρε, σε μία επεξεργασία θέσεων επί του νομοσχεδίου. Τις οποίες αν μας δινόταν η δυνατότητα, να συμμετάσχουμε σε μία ουσιαστική συζήτηση και όχι σε μια «φαστ τρακ» διαδικασία όπως είναι η σημερινή θα μπορούσαμε, να εξειδικεύσουμε και να λειτουργήσουμε και ως σύμβουλος της πολιτείας.

Εμείς, ως κοινωνικοί διαπραγματευτές και θεσμικοί σύμβουλοι της πολιτείας είμαστε γειωμένοι με την κοινωνία, κύριε Πρόεδρε. Εξειδικεύω, λοιπόν, τις προτάσεις για το σχέδιο νόμου. «Σπίτι μου - στεγαστική πολιτική για τους νέους».

1. Καθορισμός σταθερού επιτοκίου, για όλη τη διάρκεια του δανείου 1, 25%, έως 1,75%. Αύξηση του ορίου του ανώτατου εισοδήματος από 16.000 ευρώ σε 20.000 ευρώ, για τον άγαμο.

3. Αύξηση του ορίου του ανώτατου εισοδήματος από 24.000 ευρώ σε 30.000 ευρώ, για το ζευγάρι με προσαύξηση 3.000 ευρώ για κάθε παιδί, δηλαδή όπως είναι και τα κριτήρια του επιδόματος θέρμανσης.

4. Καθορισμός του τρόπου και χρόνου αφαίρεση της υποχρέωσης τόκων, όταν το ζευγάρι τεκνοποιήσει.

5. Απαγόρευση αγοράς κατοικιών που προέρχονται από πλειστηριασμούς κύριας κατοικίας.

6. Διπλασιασμός του συνολικού ποσού των χορηγούμενων δανείων, ανεξαρτήτως ζήτησης.

Για να συνοψίσω, το πρόγραμμα χορήγησης δανείων α’ κατοικίας αφορά μόνο σε δικαιούχους ηλικίας 25 έως 39 ετών, ενώ το ελάχιστο εισοδηματικό κριτήριο αποκλείει χιλιάδες εργαζομένων που αμείβονται με τον κατώτατο μισθό και είναι υποαμειβόμενοι με αδήλωτη εργασία και ούτω καθεξής. Το βασικό πρόβλημα που θα δημιουργηθεί όμως είναι και στην εφαρμογή των νομοθετούμενων διατάξεων. Η υλοποίηση των μέτρων δεν ανατίθεται σε μία ενιαία δομή στέγασης σύμφωνα με την πρόταση των κοινωνικών εταίρων, ενώ η επιλογή των κριτηρίων της κοινωνικής αντιπαροχής επαφίεται στον κάθε δημόσιο φορέα που του ανήκει ένα ακίνητο και αποφασίζει να το διαθέσει για την κατασκευή νέων κατοικιών.

Δυστυχώς, βλέπουμε, όσον αφορά στους ενοικιαστές, παρότι αντιμετωπίζουν το μεγαλύτερο πρόβλημα, δεν νομοθετείται τίποτα ουσιαστικό που να τους στηρίζει. Σας ευχαριστώ πάρα πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κ. Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων – ΠΟΜΙΔΑ):** Κύριε Πρόεδρε, ως γνωστό στη χώρα μας είναι ανύπαρκτος ο θεσμός της κοινωνικής κατοικίας, ο οποίος είναι ιδιαίτερα διαδεδομένος στη βόρεια Ευρώπη. Στη χώρα μας όποιος θέλει να μισθώσει κατοικία θα πρέπει να απευθυνθεί στον ιδιωτικό τομέα, ο οποίος ιδιωτικός τομέας μόνος του, αβοήθητος και βαρύτατα φορολογούμενος παρέχει τη λύση στο ζήτημα αυτό και παρά τα όσα αναφέρονται υπερβολικά τον τύπο τελευταία στεγάζει εκατοντάδες χιλιάδες ενοικιαστών σε όλη τη χώρα επί πολλά χρόνια με πάρα πολύ χαμηλά μισθώματα.

Σήμερα, ενώ η ζήτηση κατοικιών παρουσιάζει αυξητική τάση ιδιαίτερα για κατοικίες μεγάλου εμβαδού, λόγω της επέκτασης της τηλεργασίας κατά τη διάρκεια του lock down η προσφορά κατοικιών για μίσθωση μειώνεται σταθερά κάθε χρόνο, έχουμε δηλαδή αύξηση της ζήτησης και μείωση της προσφοράς. Για ποιο λόγο η μείωση της προσφοράς;

Ο κυριότερος λόγος είναι ότι έχουμε συνεχή έξοδο από την αγορά μίσθωσης κατοικίας των παλαιών και μη ανακαινισμένων κατοικιών. Όταν φεύγει ένας ενοικιαστής που είχε κάτσει πολλά χρόνια το σπίτι για να ξαναφτιαχτεί για να βγει στην αγορά θέλει πάρα πολλά χρήματα, δεκάδες χιλιάδες ευρώ, τα οποία δεν υπάρχουν αυτή τη στιγμή και η κατάσταση αυτή θα χειροτερεύσει δραματικά, όταν σε λίγο θα αρχίσει να εφαρμόζεται ο σχεδιασμός της Ευρωπαϊκής Ένωσης για απαγόρευση της εκμίσθωσης κατοικιών χαμηλής ενεργειακής κλάσης.

Ο δεύτερος λόγος είναι η πλήρης ανυπαρξία κατασκευής νέων κατοικιών με σκοπό την εκμίσθωσή τους, διότι ο θεσμός της αντιπαροχής αυτή τη στιγμή πλέον δεν μπορεί να βοηθήσει, γιατί ο κυριότερος αιμοδότης της εκμισθούμενης κατοικίας ήταν η αντιπαροχή. Είναι η πλήρης αποθάρρυνση των εκμισθωτών να διαθέτουν κατοικίες για μίσθωση, λόγω της βαρύτητας της φορολογίας που φτάνει το 45%. Δεν έγινε καμία παρέμβαση από την Κυβέρνηση τα τελευταία χρόνια για τη μείωση του φορολογικού βάρους και εισοδήματος, το οποίο σε συνδυασμό μαζί με τον ΕΝΦΙΑ λίγο διαφέρει από τον ορισμό της πραγματικής ληστείας σε βάρος των εκμισθωτών και βέβαια η παντελής έλλειψη στοιχειώδους προστασίας των εκμισθωτών από αφερέγγυους ενοικιαστές, γεγονός το οποίο δημιουργεί συνεχή ανασφάλεια στους εκμισθωτές, αλλά και πρόβλημα στους ενοικιαστές οι οποίοι κάνουν αγώνα στη ζωή τους για να είναι συνεπείς στις υποχρεώσεις τους.

Κάποιοι, οι οποίοι δεν γνωρίζουν ούτε το θέμα ούτε την ιστορία του έχουν κάνει τελευταία προτάσεις ενοικιοστασιακού χαρακτήρα. Δηλαδή, ζητούν να ληφθούν μέτρα, να παραταθούν αναγκαστικά υφιστάμενες μισθώσεις, να γίνει πενταετία η αρχική τριετία που ισχύει εδώ και 30 χρόνια με πολύ μεγάλη επιτυχία και γενικά μέτρα τα οποία θα μας οδηγήσουν σε ένα καταστροφικό ενοικιοστάσιο, από το οποίο οι πρώτοι που θα ζημιωθούν θα είναι οι ίδιοι οι ενοικιαστές. Τέτοια είδους μέτρα αρκούν και ως απλή πρόθεση για να κλείσουν πλήρως την αγορά των μισθώσεων και ιδιαίτερα για τους νέους.

Γι’ αυτό και θέλω να πω ότι είναι ιδιαίτερα σημαντικό κύριε Πρόεδρε, ότι η Κυβέρνηση στο θέμα αυτό δεν υπέκυψε στις σειρήνες του λαϊκισμού υιοθετώντας τέτοιες προτάσεις που στο παρελθόν ήταν πάντοτε η εύκολη λύση και που θα οδηγούσαν την κοινωνία και την οικονομία σε ένα καταστροφικό ενοικιοστασιακό κύκλο που θα κρατούσε πολλές δεκαετίες. Με το παρόν νομοσχέδιο για πρώτη φορά επιχειρείται μια πολύπλευρη πολιτική στέγασης με στόχο της, τι άλλο αποτελεσματικότερο από την ανακαίνιση και από την επαναχρησιμοποίηση των υφιστάμενων κατοικιών είτε από ιδιοκτήτες είτε από ενοικιαστές και την προσπάθεια δημιουργίας για πρώτη φορά κοινωνικής κατοικίας στη χώρα μας μέσω της αξιοποίησης της υφιστάμενης τεράστιας δημόσιας ακίνητης περιουσίας για τη στέγαση νέων οικογενειών με χαμηλό μίσθωμα.

Πέρα από αυτά τα ορθά και καινοτόμα μέτρα τα οποία βεβαίως είναι μια αρχή, θα ακολουθήσουν και άλλα πιστεύω και μεγαλύτερα και σε όγκο. Εμείς, προτείνουμε ότι για να κάνουμε βήματα μπροστά και να βελτιώσουμε την κατάσταση στον τομέα της προσφοράς κατοικίας για εκμίσθωση, θα πρέπει οπωσδήποτε να κάνουμε τα εξής 3, πρώτον, να μειώσουμε το φόρο εισοδήματος στα μισθώματα, κυρίως κατοικίας τουλάχιστον κατά 10 μονάδες και στα 3 ισχύοντα φορολογικά κλιμάκια, ώστε η φορολογία να είναι όχι μόνο δικαιότερη αλλά και ακαταμάχητο κίνητρο για την διάθεση των κατοικιών στη μόνιμη αντί για τη βραχυχρόνια μίσθωση, που και εκεί φαίνεται ότι η κυβέρνηση επιτυχώς δεν υπέκυψε στις εγχώριες σειρήνες που ζητούσαν την κεφαλή επί πίνακι σε ένα πολύ επιτυχημένο τουριστικό προϊόν της χώρας μας.

Δεύτερον, επιδότηση στα πλαίσια του προγράμματος εξοικονομώ της ενεργειακής αναβάθμισης των ενοικιαζόμενων κατοικιών με τους ίδιους όρους που παρέχονται όπως και για τις ιδιοκατοικούμενες αν θέλουμε να κάνουμε κάτι για τους ενοικιαστές. Για τη διαφοροποίηση που ισχύει σε βάρος αυτής της κατηγορίας είναι σε βάρος των ενοικιαστών, οι ενοικιαστές είναι που στα σπίτια που μένουν δεν μπορούν να ανακαινιστούν. Και μάλιστα, να γίνεται αυτό κατά τη διάρκεια κατά την οποία το ακίνητο είναι ξενοίκιαστο ανάμεσα σε δύο μισθώσεις και όχι την ώρα που είναι νοικιασμένο, γιατί την ώρα που είναι νοικιασμένο και κατοικείται, είναι αδύνατη η σοβαρή παρέμβαση για ενεργειακή αναβάθμιση μιας κατοικίας.

Και το τρίτον, είναι η επιστροφή του 40% - σαν φορολογικό μέτρο - του κόστους και των υλικών και όχι μόνο των εργασιών ενεργειακής και λειτουργικής αναβάθμισης των υπαρχουσών κατοικιών, εφόσον οι κατοικίες αυτές στη συνέχεια θα κατευθύνονται για εκμίσθωση ως κύρια κατοικία. Συμπερασματικά, κύριε Πρόεδρε, θέλω να πω ότι το νομοσχέδιο αυτό είναι ένα σημαντικό πρώτο βήμα προς τη σωστή κατεύθυνση, που πρέπει να συμπληρωθεί με τα παραπάνω σοβαρά κίνητρα, ώστε να αυξηθούν οι μισθωτές και τα διαθέσιμα σπίτια στην αγορά Αν θέλουμε να κάνουμε κάτι για τους ενοικιαστές, πρέπει να βοηθήσουμε να δημιουργηθούν περισσότεροι εκμισθωτές και περισσότερα διαθέσιμα σπίτια, βελτιώνοντας το πλαίσιο λειτουργίας του ιδιωτικού τομέα ο οποίος να πάψει να καταδιώκεται σαν να είναι κάτι κακό, σαν να πρέπει να παταχθεί ο ιδιωτικός τομέας ο όποιος νοικιάζει σπίτια, βοηθώντας ουσιαστικά την ενεργειακή και λειτουργική αναβάθμιση των υπαρχουσών κατοικιών που σταδιακά έχουν τεθεί εκτός αγοράς λόγω αδυναμίας των ιδιοκτητών τους να τις ανακαινίσουν. Κάθε άλλο «ενοικιοστασιακού» τύπου μέτρο, θα μας οδηγούσε 50 χρόνια πίσω με πρώτο θύμα του τους ίδιους τους ενοικιαστές και ιδιαίτερα τη νέα γενιά τους.

Είμαστε στη διάθεση της Επιτροπής για κάθε περαιτέρω διευκρίνιση και συνεργασία.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κύριος Μακράκης.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων του ΟΑΕΔ):** Θέλω να πω ότι τα στεγαστικά προγράμματα που περιγράφονται σε αυτό το νομοσχέδιο, μου θυμίζουν λίγο πολύ το καλάθι του νοικοκυριού ή το καλάθι του άστεγου εν προκειμένω. Στο καλάθι του νοικοκυριού-αυτή είναι η φιλοσοφία δηλαδή, όπως την αντιλαμβάνομαι εγώ - στο καλάθι του νοικοκυριού, λοιπόν, παρακαλάμε τα σουπερμάρκετ, παρακαλάμε τις ιδιωτικές επιχειρήσεις να συγκρατήσουν τις τιμές, να δώσουν στον καταναλωτή χαμηλότερες τιμές συγκρατημένες τιμές. Εδώ με το νομοσχέδιο αυτό, θα παρακαλάμε τους εργολάβους να δώσουν χαμηλότερα ενοίκια αφού τους έχουμε παραχωρήσει την ακίνητη περιουσία του κράτους.

Πάμε λίγο πιο συγκεκριμένα, το πρόγραμμα σπίτι μου που αφορά σε μια μικρή ηλικιακή ομάδα 25 έως 39 ετών-αλλά θέλω να πω ότι ούτε αυτή την ομάδα την αφορά στο σύνολό της, αφού μπαίνουν εισοδηματικά κριτήρια από 10.000 ευρώ και πάνω μέχρι του ποσού που ορίζει ο νομοθέτης για το επίδομα θέρμανσης-μένουν λοιπόν εκτός όλοι οι ημιαπασχολούμενοι, όλοι όσοι εργάζονται με τον βασικό μισθό, όλοι οι υποαμειβόμενοι και όλοι οι άνεργοι. Ξέρετε πόσοι είναι οι άνεργοι της ηλικιακής αυτής της κατηγορίας, σύμφωνα με τα στοιχεία της ΔΥΠΑ είναι πάνω από 400.000. Προσθέστε σε αυτούς τους ημιαπασχολούμενους τους κακοαμειβόμενους και τα λοιπά και τα λοιπά και γνωρίζουμε όλοι τι επικρατεί στην αγορά εργασίας στην Ελλάδα.

Και τελικά τι γίνεται με αυτό το νομοσχέδιο, θα δοθούν δάνεια στους εναπομείναντες δικαιούχους της μικρής αυτής ηλικιακής κατηγορίας, ενώ η στεγαστική κρίση σοβεί εδώ και μια δεκαετία και αφορά στο σύνολο του πληθυσμού, αφορά όχι μόνο την ηλικιακή ομάδα των 25-39 ετών αλλά όλες τις ηλικιακές ομάδες, αφορά και τους ενοικιαστές και τους δανειολήπτες που έχουν πάρει δάνειο για το δικό τους σπίτι, έχουν καταντήσει όσοι έχουν δικά τους σπίτια να είναι ενοικιαστές στο δικό τους σπίτι και το ξέρετε μέσα από τη φορολόγηση και μέσα από την ενεργειακή κρίση που υπάρχει.

Να σημειώσουμε, επίσης, ότι τα χρήματα που δίνονται για το πρόγραμμα «Σπίτι μου» είναι από τις εισφορές των εργαζομένων. Δόθηκαν αυτές οι εισφορές για συγκεκριμένο λόγο από συγκεκριμένο κόσμο της εργασίας. Τώρα «σπάτε τον κουμπαρά» και δίνετε τα χρήματα είτε στους εργολάβους, είτε να εμπλέξετε τη νέα αυτή μικρή ηλικιακή ομάδα που θα εναπομείνει να είναι δικαιούχος, να εμπλακεί και αυτή στα δάνεια, όπου, σιγά σιγά, σε μια γενικότερη εργασιακή επισφάλεια, θα έχουμε αφερεγγυότητες και κατασχέσεις σπιτιών. Να σημειώσουμε, επίσης, ότι το πρόγραμμα «Σπίτι μου» δεν χρηματοδοτεί όταν κάποιος, από αυτή τη μικρή ηλικιακή ομάδα, έχει ένα δικό του οικόπεδο. Μόνο αγορά σπιτιού. Για ποιο λόγο γίνεται αυτό δεν το καταλαβαίνω.

Να πούμε ότι τα χρήματα που θα διατεθούν με αυτόν τον κοινωνικά περιοριστικό τρόπο εμπλέκουν περισσότερο την κατηγορία αυτή σε μία δανειοληπτική λογική, αντί να εκπονήσει ο πρώην ΟΑΕΔ, νυν ΔΥΠΑ, η Κυβέρνηση ένα συνολικό πρόγραμμα για τη στήριξη της στεγαστικής πολιτικής, αντί να εκπονήσει ένα πρόγραμμα συνολικό για την επιδότηση του ενοικίου, αντί να εκπονήσει ένα πρόγραμμα για τη στήριξη των χιλιάδων δανειοληπτών που δεν μπορούν να τα βγάλουν πέρα, έρχεται αποσπασματικά να θεσπίσει κάποιες μικρές λίγες διατάξεις, που αφορούν ένα μικρό ποσοστό και που είναι εκτός της λογικής της απόλυτης στήριξης για τη στεγαστική πολιτική.

Πάμε τώρα στην κοινωνική αντιπαροχή. Εδώ, λοιπόν, συμβαίνει το εξής. Χαρίζονται τα οικόπεδα στους εργολάβους, τα οικόπεδα του Κράτους, τα οικόπεδα που έχουν αποκτηθεί με ένα συγκεκριμένο τρόπο, εν προκειμένω, για τον ΟΑΕΔ, τη ΔΥΠΑ, έχουν αποκτηθεί από τις εισφορές των εργαζομένων και των εργοδοτών και τώρα χαρίζονται στους εργολάβους και αυτοί έχουν, λέει, την υποχρέωση να διαθέσουν κάποιο ποσοστό από τις οικοδομές που θα ανεγείρουν με χαμηλό ενοίκιο σε δικαιούχους. Ξεπεράσαμε, δηλαδή, ως Κράτος ακόμα και αυτή την έννοια της αντιπαροχής που γνωρίζαμε. Δηλαδή, έδινε ένας ιδιώτης ένα οικόπεδο σε έναν εργολάβο, το έχτιζε και του έδινε τα μισά σπίτια. Εδώ θα δίνουμε στον εργολάβο το σύνολο για απροσδιόριστο αριθμό ετών και θα του λέμε σε παρακαλώ δώσε ένα 30% με λίγο χαμηλότερο ενοίκιο. Δεν προσδιορίζεται στο νομοσχέδιο, δεν υπάρχει τίποτα σίγουρο.

Αυτά σε γενικές γραμμές είχα να πω. Ευχαριστώ πολύ. Είναι, πάντως, προς λάθος κατεύθυνση η αξιοποίηση όλων αυτών των διαθέσιμων ποσών που έχουν σωρευτεί με τη μέθοδο των εισφορών. Η Κυβέρνηση κατήργησε τις εισφορές υπέρ του Οργανισμού Εργατικής Κατοικίας, λες και δεν υπήρχε η στεγαστική κρίση, λες και δεν υπήρχαν προβλήματα στεγαστικών αναγκών στην κοινωνία και κατήργησε τις εισφορές. Έρχεται τώρα να «σπάσει τον κουμπαρά», όπως είπα, και να χαρίζει όλα αυτά.

Επίσης, να κάνω μια σοβαρή επισήμανση ότι δεν προβλέπεται από το νομοσχέδιο και δεν ξέρω αν κάποιος έχει μια απάντησή ποιος φορέας θα υλοποιήσει αυτά θα επιμέρους στεγαστικά προγράμματα που περιγράφονται στο νομοσχέδιο και με ποιο προσωπικό, εν προκειμένω για τον ΟΑΕΔ, τη ΔΥΠΑ που λέτε εσείς. Το προσωπικό έχει φύγει. Οι περισσότεροι συνάδελφοι που ήρθαν από τον Οργανισμό Εργατικής Κατοικίας έχουν αποχωρήσει από τον Οργανισμό. Δεν υπάρχει προσωπικό να υλοποιήσει όλο αυτό το δαιδαλώδες πρόγραμμα χωρίς το αντίστοιχο όφελος για την κοινωνία. Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει η κυρία Χατζηδάκη.

**ΑΙΚΑΤΕΡΙΝΗ ΧΑΤΖΗΔΑΚΗ (Γενική Γραμματέας του Πανελληνίου Συλλόγου Υπαλλήλων ΟΑΕΔ)**: Καλημέρα. Θα ήθελα και εγώ πρόγραμμα στήριξης το οποίο προβλέπεται να χρηματοδοτεί αυτό με ένα ύψος 375 εκατομμυρίων ευρώ. Τα χρήματα αυτά – ήδη έχει ακουστεί, αλλά θα ήθελα να το τονίσω – προέρχονται αποκλειστικά από τις εισφορές εργαζομένων και εργοδοτών επί του μισθού των εργαζομένων. Προέρχονται δηλαδή από εκείνο το αποθεματικό του τέως ΟΕΚ, το οποίος με το νόμο «Δουλειές ξανά», έπεσε στο στον κοινό κορβανά του τέως ΟΑΕΔ και νυν ΔΥΠΑ. Μιλάμε δηλαδή για τις εισφορές εκείνες υπέρ του τέως ΟΕΚ.

Αξίζει να σημειώσουμε ότι εκείνες οι εισφορές ως αποθεματικό συγκεντρώθηκαν από ένα ευρύ φάσμα εργαζομένων, από όλους τους εργαζόμενους, ενώ τώρα τα προγράμματα που είναι να δοθούν, το πρόγραμμα «Σπίτι μου», εν προκειμένω, αφορά σε ένα πολύ μικρό κομμάτι, μια πολύ μικρή ηλικιακά μερίδα και ούτε καν αυτή ολόκληρη, καθώς τα εισοδηματικά κριτήρια θα αποκλείσουν και από αυτή την ηλικιακή κατηγορία πάρα πολύ κόσμο.

Είμαστε ο Σύλλογος που από την κατάργηση του Οργανισμού Εργατικής Κατοικίας έχουμε υποστηρίξει ότι αυτό ήταν ένα τραγικό λάθος που έγινε, ο οργανισμός δεν έπρεπε να έχει καταργηθεί, όμως και μέσα από τον ΟΑΕΔ στηρίζουμε μόνιμα να επανεκκινήσουν τα προγράμματα τα στεγαστικά ακόμα και μέσα από τον ΟΑΕΔ έως ότου βρεθεί μια μονιμότερη λύση. Αυτή η αρχή, όμως, που γίνεται είναι εξαιρετικά μικρή, χρειάζεται να γίνει μια ευρύτερη στόχευση σε προγράμματα και σε ομάδες στόχους, χρειάζεται να αναζητηθεί και άλλη χρηματοδότηση εκτός από τα αποθεματικά των εργαζομένων. Δεν μπορεί τη στεγαστική πολιτική αυτήν που δίνεται, έστω σε αυτό το δείγμα το ηλικιακό και το δείγμα των εργαζομένων να την έχουν πληρώσει αποκλειστικά και πάλι μόνο οι εργαζόμενοι. Πρέπει τελικά σε αυτή τη χώρα να αποκτήσουμε πλαίσιο στεγαστικής πολιτικής, πρέπει να αποκτήσουμε προγράμματα που να αφορούν όλους, να αφορούν σε όσους έχουν ανάγκη τα προγράμματα αυτά. Για το σκοπό αυτό, φυσικά, έχουμε θέσει πάρα πολλές φορές την αναγκαιότητα να δημιουργηθεί μέσα στην ΔΥΠΑ έστω μια Γενική Διεύθυνση Στέγασης, αυτό δεν έχει γίνει ακόμα και με το πρόσφατο οργανόγραμμα της ΔΥΠΑ και είναι μια απαραίτητη προϋπόθεση για να μπορέσουν να τρέξουν όλα τα απαραίτητα προγράμματα τα στεγαστικά που πρέπει να μελετηθούν, να σχεδιαστούν και να υλοποιηθούν από την ΔΥΠΑ.

Θα θέλαμε να τονίσουμε, πέραν του προγράμματος αυτού, την ανησυχία των εργαζομένων, των μελών μας όσον αφορά στην έννοια της κοινωνικής αντιπαροχής. Όλο αυτό το κεφάλαιο της κοινωνικής αντιπαροχής, το οποίο επί της αρχής θεωρούμε απαράδεκτο καθώς φαίνεται να προσπαθεί να σπρώξει προς τους ιδιώτες μια υποχρέωση του κράτους, την υποχρέωση της κοινωνικής κατοικίας και μάλιστα με έναν τρόπο που δεν καθορίζεται στην ουσία, αφήνει τέτοιες ασάφειες και τέτοια περιθώρια που τείνουμε να την ονομάσουμε ιδιωτικοποίηση τελικά της δημόσιας περιουσίας και όχι κοινωνική αντιπαροχή. Έχουν αναφερθεί και οι προηγούμενοι ομιλητές, θα ήθελα όμως να δώσω μια βάση σε αυτό. Εκεί που προβλέπεται για τα κτήρια, τα οποία θα δίνονται για ενοικίαση κυμαίνεται σε ένα πολύ μεγάλο εύρος από 30% έως 60%. Μιλάμε για μια τελείως διαφορετική σύμβαση, αν αυτό μείνει στο 30% ή πάει στο 60%. Καταλαβαίνετε τι εννοώ. Φαντάζομαι βέβαια ότι φυσικά δεν θα μπορούσε ανά περίπτωση να ορίζονται πράγματα εδώ, όμως σίγουρα θα πρέπει να οριστούν οι όροι με τους οποίους θα γίνονται αυτοί οι διαχωρισμοί και θα καθορίζονται τα ποσοστά. Επίσης δεν υπάρχει ούτε καν σαν ανώτατο όριο ή ούτε καν σαν κάποιος δείκτης για το χρόνο εκμετάλλευσης που θα δίνεται το δημόσιο ακίνητο και δεν μιλάμε πια μόνο για ακίνητα της ΔΥΠΑ, αλλά για ακίνητα όλων των φορέων της Γενικής Κυβέρνησης. Δεν υπάρχει λοιπόν κανένα όριο χρονικό αλλά και αυτό θα καθορίζεται ανά περίπτωση με προϋποθέσεις που κι αυτές δεν καθορίζονται.

Όσον αφορά σε αυτό το πρόγραμμα η υλοποίησή του πραγματικά είναι κάτι που μας απασχολεί, γιατί δεν τόλμησαν ποτέ οι κυβερνήσεις να βγάλουν μέσα στον ΟΑΕΔ ένα πρόγραμμα επιδότησης ενοικίου. Τώρα εδώ προβλέπετε ότι κάθε φορέας θα τρέχει ένα πρόγραμμα, θα υλοποιεί ένα πρόγραμμα μόνος του, το οποίο θα επιλεγεί δικαιούχους για τα ακίνητά του έτσι ώστε να μένουν με το απροσδιόριστο και το χαμηλότερο ενοίκιο. Εμείς, λοιπόν, θεωρούμε ότι το άρθρο αυτό, το άρθρο 5 και όλη η παράγραφος 5 αποτελεί έναν «Δούρειο Ίππο» για ιδιωτικοποίηση της δημόσιας περιουσίας στο όνομα της κοινωνικής κατοικίας και δυστυχώς όχι στην υλοποίησή της. Ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η κυρία Κλώκα, Αντιπρόεδρος του Δ.Σ. του Ελληνικού Δικτύου για το Δικαίωμα στη Στέγη και την Κατοικία,

**ΜΑΡΙΑΝΕΛΛΑ ΚΛΩΚΑ (Αντιπρόεδρος του Δ.Σ. του Ελληνικού Δικτύου για το Δικαίωμα στη Στέγη και την Κατοικία):** Ευχαριστώ πάρα πολύ, κύριε Πρόεδρε, για την πρόσκληση.

Ως Ελληνικό Δίκτυο, θα ξεκινήσουμε με κάποια γενικά σχόλια. Ενθαρρύνουμε κάθε μορφή στεγαστικής συνδρομής, που λειτουργεί ενισχυτικά στην ελληνική κοινωνία. Είναι, όμως, σημαντικό να δούμε σε τι πλαίσιο προβλέπεται το παρόν σχέδιο νόμου και ποιες πολιτικές δεν προβλέπονται.

Να υπογραμμίσω και εγώ, ότι η κυβέρνηση δεν διαβουλεύτηκε με το Δίκτυο και κατά συνέπεια, δεν επωφελήθηκε της εμπειρίας των οργανώσεων - μελών του, πριν παρουσιάσει το παρόν νομοσχέδιο. Παρόλα αυτά, υποβάλαμε παρατηρήσεις στον απειροελάχιστο χρόνο κοινωνικής διαβούλευσης και θα τις στείλουμε και στην Επιτροπή, όπως μας προτείνατε.

Τώρα η φράση «στεγαστική πολιτική» παραπέμπει περισσότερο σε ένα σύνολο μέτρων και δράσεων, που αλληλοσυμπληρώνονται και στοχεύουν σε ένα αποτέλεσμα.

Τα περιγραφόμενα, όμως, στα σχετικά άρθρα του νομοσχεδίου απέχουν, κατά τη γνώμη μας, από το να συνιστούν μια πολιτική, συνιστούν μάλλον αποσπασματικές προτάσεις. Οι συγκεκριμένες έννοιες που χρησιμοποιούνται δεν ορίζονται με σαφήνεια και αυτό μπορεί να οδηγήσει σε διαφορετικά αποτελέσματα κατά την εφαρμογή των πολιτικών.

Επίσης, λείπουν έννοιες και κατά συνέπεια, λείπουν και πολιτικές που χρειάζεται για να αποδώσουν τα όσα εμείς, τουλάχιστον, θα θέλαμε να εφαρμόσει η κυβέρνηση, όπως, για παράδειγμα, ο προσδιορισμός της κοινωνικής μίσθωσης, ένα πλαίσιο για τη συνεταιριστική κατοικία κ.α..

Προτείνουμε τη ρητή σύνδεση των μέτρων κοινωνικής και οικονομικά προσιτής κατοικίας με εθνικές στρατηγικές, όπως η μακροπρόθεσμη στρατηγική για την ανακαίνιση του κτιριακού αποθέματος, με τα Εθνικά Σχέδια Δράσης που αφορούν στην καταπολέμηση της φτώχειας, στον εξορθολογισμό των επιδοματικών πολιτικών που σήμερα δεν φτάνουν τους, ούτως ή άλλως, στενά προσδιορισμένους δικαιούχους και πολιτικές που αφορούν στην ενεργειακή φτώχεια και στην κλιματική αλλαγή.

Οι όποιες θετικές πολιτικές προβλέπονται από το παρόν νομοσχέδιο, οφείλουν να διευρυνθούν προς όλες τις ευάλωτες ομάδες.

Οι στεγαστικές ανάγκες διαφέρουν ανά περιοχή στην ελληνική επικράτεια. Είναι απαραίτητο να θεσμοθετηθεί η ευρύτερη εμπλοκή της Τοπικής Αυτοδιοίκησης, για την καταγραφή των αναγκών και των διαθέσιμων κατοικιών και κενών σπιτιών, ώστε οι βασικές κεντρικές πολιτικές να προσεγγίζουν τις τοπικές ανάγκες.

Χρειάζεται, επίσης, να θεσπιστεί ένας μόνιμος μηχανισμός τοπικής καταγραφής αναγκών, διαθεσιμότητας και προσφοράς ακινήτων.

Όσον αφορά στις επιμέρους παρατηρήσεις από το σύνολο που έχουμε κάνει σταχυολογήσαμε ορισμένες, λαμβάνοντας υπόψη ότι η αγορά βραχυπρόθεσμης μίσθωσης έχει εδώ και αρκετά χρόνια λειτουργήσει, χωρίς περιορισμούς ή κυβερνητικές παρεμβάσεις, και τα προβλήματα που έχει αυτό αποφέρει τόσο στην ανεύρεση ακινήτων προς ενοικίαση, αλλά και ακινήτων σε προσιτές τιμές, προτείνουμε να υπάρχει ο όρος «μακροχρόνιας μίσθωσης», τουλάχιστον, δεκαετίας και να εισαχθούν τρόποι προσδιορισμού του πρόσθετου μισθώματος.

Είναι σημαντικό να προβλεφθούν για τους ιδιοκτήτες που θα ενταχθούν στο πρόγραμμα και φορολογικά κίνητρα.

Η μέθοδος, που περιγράφεται ως κοινωνική αντιπαροχή, δεν είναι νέα, εφαρμόζεται σε πολλές χώρες στον κόσμο. Διαπιστώνουμε, όμως, μια σύγχυση μεταξύ των εννοιών «ακίνητο» και «κτίριο», η οποία καθιστά ασαφές τι θα παραδοθεί στο τέλος της διαδικασίας στον Φορέα Γενικής Κυβέρνησης, ιδίως, λαμβάνοντας υπόψη τη δυνατότητα εξαγοράς οριζόντιων ιδιοκτησιών.

Είναι ασαφής η πρόβλεψη της παραγράφου 3, στο συγκεκριμένο θέμα, σύμφωνα με την οποία ο φορέας στον οποίο ανήκει, το ακίνητο επιλέγει τους δικαιούχους - ειπώθηκε και πριν από αυτό - με βάση αντικειμενικά κριτήρια.

Η διαδικασία που περιγράφεται στις εξουσιοδοτικές διατάξεις είναι αρκετά σύνθετη για να εφαρμοστεί από κάποιον φορέα, που θα έχει μόνο κριτήριο την ιδιοκτησία του ακινήτου.

Κατά τη γνώμη μας, χρειάζεται να θεσπιστούν, έστω κάποια ελάχιστα κριτήρια στο πλαίσιο αυτού του νομοσχεδίου, με ενδεχόμενη πρόβλεψη για προσθήκη επιμέρους κριτηρίων εντοπιότητας, όταν το ακίνητο είναι δημοτικό.

Στο ίδιο θέμα, η μελέτη που προβλέπεται στην παράγραφο 1, νομίζουμε ότι θα πρέπει να εκπονείται από δημόσιο φορέα ή, τουλάχιστον, με ευθύνη δημόσιου τομέα.

Κλείνοντας, σε ένα νομοσχέδιο που αφορά τη στέγαση, οφείλουμε σαν Δίκτυο να δηλώσουμε την αντίθεσή μας, για την παραμονή, αλλά και την επιστροφή πολλών μετακινούμενων πληθυσμών σε καταυλισμούς, αντί για την αξιοπρεπή στέγασή τους σε κατοικίες. Και αν η απάντηση της κυβέρνησης εδώ είναι, ότι αυτά αφορούν άλλο Υπουργείο, θα απαντήσουμε και εμείς με τη σειρά, ότι, τουλάχιστον, οι αναγνωρισμένοι πρόσφυγες θα έπρεπε και πρέπει να έχουν στα δικά τους νομοσχέδια, εξίσου προτεραιότητα με τις Ελληνίδες και Έλληνες, βάσει δεσμεύσεων της χώρας μας με διεθνείς συμβάσεις, αλλά και ως μέρος των πολιτικών ένταξης.

Σας ευχαριστώ πάρα πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε την κυρία Κλώκα.

Τον λόγο έχει ο κ. Θεοτόκης, Πρόεδρος της Ένωσης Πυροπλήκτων Ανατολικής Αττικής.

**ΚΩΝΣΤΑΝΤΙΝΟΣ ΘΕΟΤΟΚΗΣ (Πρόεδρος της Ένωσης Πυροπλήκτων Ανατολικής Αττικής**): Κύριε Πρόεδρε, σας ευχαριστούμε για την πρόσκληση.

Θα ήθελα να θέσω κάποια ερωτήματα που έχουν θέσει οι ίδιοι οι πυρόπληκτοι.

Το πρώτο είναι αυτό που αναφέρει το νομοσχέδιο, εάν διαθέτουν άλλα ακίνητα κατάλληλα να εξασφαλίσουν τη στέγασή τους εντός της περιφέρειας.

Υπάρχουν πυρόπληκτοι που είχαν δηλωμένη την μόνιμη κατοικία τους στις περιοχές που κάηκαν. Έχουν άλλο σπίτι σε άλλη περιοχή για το οποίο έχουν πάρει δάνειο, το έχουν νοικιάσει και από το ενοίκιο πληρώνουν το δάνειο. Οπότε αν τους διώξουν και πάνε να μείνουν οι ίδιοι εκεί θα τους το πάρει η τράπεζα το σπίτι, γιατί δεν θα έχουν να πληρώσουν τις δόσεις του δανείου.

Αυτοί θα έχουν δικαίωμα στα διαμερίσματα;

Δεύτερο ερώτημα, στα εισοδηματικά κριτήρια που αναφέρονται δεν αναφέρεται ξεκάθαρα το ποσό εισοδήματος. Υπάρχει κάποιο όριο;

Το τρίτο ερώτημα είναι για τα εξ αδιαιρέτου. Μιλάτε στο νομοσχέδιο ότι θα είναι συγκύριοι οι εξ αδιαιρέτου. Εδώ έχουμε οικοδομικούς συνεταιρισμούς οι οποίοι έχουν, ας πούμε, ένα οικοδομικό τετράγωνο 5 στρεμμάτων, έχει γίνει ξεχώρισμα των στρεμμάτων, είναι στρεμματικές οι ιδιοκτησίες, έχει ένα ΚΑΕΚ για τα 5 στρέμματα το Κτηματολόγιο, αλλά ο καθένας ξέρει ποιο είναι το δικό του στρέμμα. Αυτός ο ένας, ας πούμε, έχτισε ένα σπίτι, το τακτοποίησε και πήρε βεβαίωση περαίωσης με το νόμο των αυθαιρέτων. Αυτός για ποιο λόγο θα είναι συγκύριος με τους υπόλοιπους;

Το επόμενο ερώτημα που κάνουν πάρα πολλοί πυρόπληκτοι είναι για το πώς θα προχωρήσει αυτό το θέμα και με το Ειδικό Πολεοδομικό Σχέδιο. Από ό,τι γνωρίζουμε μέχρι σήμερα έχουν γίνει 15, τουλάχιστον, αιτήσεις από φορείς και κατοίκους για αίτηση ακύρωσης του Προεδρικού Διατάγματος και πάνω από 1.000 ενστάσεις. Όταν θα έρθει «το διορθωμένο Ειδικό Πολεοδομικό Σχέδιο» και θα προσφύγουν στα δικαστήρια, αυτό μπορεί να πάρει και 15 χρόνια για να λυθεί στα ελληνικά δικαστήρια, πώς θα προχωρήσει αυτό το σχέδιο;

Πέμπτο ερώτημα: εδώ έχουμε ένα Ειδικό Πολεοδομικό Σχέδιο που έχουν πολλά παράπονα οι πυρόπληκτοι που βρίσκονται σε περιοχές εκτός σχεδίου και το Ειδικό Πολεοδομικό Σχέδιο, ενώ δεν έχουν τελεσιδικήσει οι χρήσεις γης, προχωράει χαρακτηρίζοντας τους δασικούς χάρτες, χωρίς να έχουμε τελική απόφαση των χρήσεων γης. Σε κάποιες από αυτές τις περιοχές οι οποίες έχουν και χαρτιά Δασαρχείου ότι δεν είναι δασικές και δεν διέπονται από τις δασικές διαδικασίες έχουν εκδοθεί οικοδομικές άδειες και επίσης με τις άδειες αγοραπωλησίας του 1955 από το Υπουργείο Γεωργίας, άδειες κατάτμησης, άδειες διάνοιξης δρόμων για να πάρουν τα τυφλά οικόπεδα άδεια οικοδομής έχει αλλάξει η χρήση γης και έχει γίνει αστική.

Έκτο ερώτημα: Ένα μεγάλο ερώτημα των περιοχών πάλι που είναι εκτός σχεδίου είναι ότι ο Δήμος Μαραθώνα έχει ξεκινήσει από το 2016 τη διαδικασία των κίτρινων περιγραμμάτων του ν.3889/2010 άρθρο 23 ως ισχύει σήμερα με το άρθρο 153 του ν.4389/2016. Ο Δήμος Μαραθώνα έχει τελειώσει τη διαδικασία, έχουμε τους αριθμούς πρωτοκόλλων που κατέθεσε στην ΕΚΧΑΕΕ και το θέμα είναι ότι, ενώ ο Δήμος έχει τελειώσει τη διαδικασία και η επόμενη κίνηση είναι να προχωρήσουμε στα τοπικά χωρικά σχέδια, το Ειδικό Πολεοδομικό Σχέδιο και το Δασαρχείο δεν το έχει λάβει καν υπόψη.

Επίσης, έχει βγει ο κυρωμένος Δασικός Χάρτης του 2020 που εξαιρεί από την ανάρτηση του Δασικού Χάρτη αυτές τις περιοχές και έρχεται σήμερα ένας μη θεωρημένος Χάρτης που κηρύσσει κάποιες περιοχές που κάηκαν ως δασικές και αναδασωτέες τη στιγμή που με απόφαση της Ολομέλειας του Συμβουλίου της Επικρατείας στα κίτρινα περιγράμματα δεν μπορείς να κηρύξεις, έχει άλλη νομική διαδικασία.

Έβδομο ερώτημα: Μία πρόταση που έχουμε εμείς σαν πυρόπληκτοι για τις περιοχές που είναι εκτός σχεδίου και δεν έχει ξεκαθαρίσει ακόμα η χρήση γης, οι οποίοι άνθρωποι έχουν κάνει και αντιρρήσεις για να περάσουν από τις Επιτροπές, καθώς επίσης έχουμε υπόψη το Προεδρικό Διάταγμα 90, το άρθρο 5 που μιλάει ξεκάθαρα για τη διαδικασία των κίτρινων περιγραμμάτων. Ο Δήμος Μαραθώνα δεν έχει οικιστικές πυκνώσεις.

Ο Δήμος Μαραθώνα, δεν έχει οικιστικές πυκνώσεις. Επίσης, έχουμε και την απόφαση όπως είπα πριν, της ολομέλειας του ΣτΕ. Το ερώτημα λοιπόν και η πρόταση είναι να εξαιρεθούν του ειδικού πολεοδομικού σχεδίου αυτές οι περιοχές και να προχωρήσει νόμιμα η διαδικασία των τοπικών χωρικών σχεδίων. Εδώ, έχει βγει το ΦΕΚ 6046/21, το οποίο αναφέρει τους δήμους που πρέπει να ξεκινήσουν τα τοπικά χωρικά σχέδια. Στο νούμερο 109 είναι ο δήμος Μαραθώνα. Επίσης, αναφέρει στο ίδιο ΦΕΚ, ότι μέχρι το 2025 πρέπει να έχουν τελειώσει μελέτες σε αυτούς τους δήμους. Το ερώτημα εδώ είναι ότι το ΦΕΚ έχει βγει εδώ και ένα χρόνο και ΥΠΕΝ δεν έχει ξεκινήσει καν τις μελέτες για τα τοπικά χωρικά σχέδια. Αυτά είχα να πω, σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Σας ευχαριστούμε. Το λόγο έχει, η κυρία Αυγερινού - Κολώνια, Πρόεδρος του Συλλόγου Ελλήνων Πολεοδομικών και Χωροτακτών.

**ΣΟΦΙΑ ΑΥΓΕΡΙΝΟΥ – ΚΟΛΩΝΙΑ (Πρόεδρος του Συλλόγου Ελλήνων Πολεοδόμων και Χωροτακτών (ΣΕΠΟΧ)):** Ευχαριστώ. Ο Σύλλογος Ελλήνων Πολεοδομικών και Χωροτακτών, θεωρεί αναγκαίες τις πρωτοβουλίες για την ανάπτυξη κοινωνικής και προσιτής οικονομικά κατοικίας στην Ελλάδα. Ακριβώς, γιατί η προσιτή κατοικία αποτελεί κοινωνικό δικαίωμα και κρίσιμο θέμα για τη σύγχρονη ελληνική κοινωνία, όπως και ιστορικά άλλωστε, ιδιαίτερα για τις ομάδες των νέων και τις ευάλωτες ομάδες της κοινωνίας μας. Δύο είναι οι βασικοί λόγοι. Καταρχήν το υψηλό κόστος που αφορά στην ενοικίαση και στην απόκτηση της κατοικίας από όπου προκύπτουν σοβαρές δυσκολίες για αυτές τις ομάδες που αναφέραμε και ο δεύτερος λόγος, είναι η ανάπτυξη της βραχυχρόνιας μίσθωσης, του Airbnb όπως γνωρίζουμε, που τα τελευταία χρόνια δημιουργεί πολύ ισχυρές πιέσεις στην ενοικιαζόμενη κατοικία, ιδιαίτερα στις μεγάλες πόλεις, αλλά και στις τουριστικές περιοχές.

Έχουμε τρία βασικά ζητήματα και αντίστοιχες προτάσεις. Θεωρούμε, ότι η πολιτική δανεισμού για το δικαίωμα της κατοικίας που ιστορικά εφαρμόστηκε για πολλά χρόνια από τις ελληνικές κυβερνήσεις, δεν είναι η μόνη λύση. Θα πρέπει να ικανοποιείται μια ευρύτερη κοινωνική πολιτική, το ισχυρό αίτημα, για ρύθμιση της πρόσβασης στην ενοικιαζόμενη κατοικία και κυρίως να αντιμετωπιστούν οι αρνητικές επιπτώσεις από τη βραχυχρόνια μίσθωση. Στο ζήτημα της κοινωνικής αντιπαροχής που εισάγεται από τα άρθρα 5 έως 7 στο δεύτερο κεφάλαιο, επιβάλλεται να εγκατασταθεί η διαφάνεια και η λογοδοσία ως προς τις παραμέτρους σύμπραξης δημοσίου και ιδιωτικού τομέα και κυρίως να διασφαλίζεται το όφελος του δημοσίου συμφέροντος. Χωρίς αυτή την προϋπόθεση, φοβόμαστε, ότι αντί μιας στρατηγικής υλοποίησης στεγαστικής πολιτικής, οδηγούμαστε σε ένα εργαλείο εκμετάλλευσης ακινήτων του δημοσίου με όρους που δεν διασφαλίζουν το δημόσιο συμφέρον, ούτε και την αποτελεσματικότητά του ως προς την παροχή κοινωνικής κατοικίας.

Τρίτο σημείο, είναι τα νέα προγράμματα που εισάγονται από το νομοσχέδιο του Γ΄ Κεφαλαίου, όπως για παράδειγμα το «Κάλυψη». Θα πρέπει να συμπληρώνουν και όχι να αντικαθιστούν υφιστάμενα προγράμματα, όπως είναι το πρόγραμμα «Εστία». Δεν θα πρέπει πιστεύουμε, τα νέα προγράμματα να προωθούνται σε βάρος των ακόμη πιο ευάλωτων ομάδων.

Το νομοσχέδιο με το άρθρο 10, εισάγει μια τροποποίηση του Προεδρικού Διατάγματος περί χρήσεων γης, το προεδρικό διάταγμα 59 του 2018, εισάγοντας την έννοια και τη χρήση της κοινωνικής κατοικίας.

Μάλιστα μας λέει το νομοσχέδιο ό,τι η κοινωνική κατοικία επιτρέπεται σε όλες τις γενικές κατηγορίες χρήσεων στις οποίες επιτρέπεται και η κατοικία ακόμη κι αν δεν μνημονεύεται ειδικώς. Το προτεινόμενο νομοσχέδιο, δεν αρκείται μόνο σε αυτό, αλλά προσθέτει επιπλέον την κατοικία στις γενικές κατηγορίες χρήσεων γης όπως είναι η κοινωφελής λειτουργία ή αγροτική χρήση με αναφορά σε κάθε ακίνητο που ανήκει σε φορέα της Γενικής Κυβέρνησης και βρίσκεται εντός των αντίστοιχων χαρακτηρισμένων ζωνών γενικών κατηγοριών.

Εδώ, λοιπόν, θεωρούμε ότι επιχειρείται η τροποποίηση του θεσμικού πλαισίου των χρήσεων γης χωρίς τεκμηριωμένη επιστημονική συζήτηση και αιτιολόγηση. Μάλιστα επιχειρείται τροποποίηση ζητημάτων χρήσεων γης τα οποία εντάσσονται σε αρμοδιότητες του Υπουργείου Περιβάλλοντος και Ενέργειας, με επισπεύδοντα έναν φορέα ο οποίος δεν είναι καθ ύλην αρμόδιος δηλαδή, το Υπουργείο Εργασίας και Κοινωνικών Υποθέσεων. Υπογραμμίζεται ότι με τον τρόπο αυτό αποσυνδέεται η παροχή κοινωνικής κατοικίας από το σχεδιασμό των οικιστικών περιοχών και των χωρικό σχεδιασμό γενικότερα.

Η έννοια κοινωνική κατοικία, από επιστημονική άποψη αφορά σε ποιοτικό προσδιορισμό που μπορεί να περιλαμβάνεται σε σχετικά προγράμματα και κατευθύνσεις του σχεδιασμού, όχι όμως να αποτελεί ειδική κατηγορία χρήσης γης. Αποτελεί μάλιστα, αναχρονισμό στο βαθμό που τείνει να αναπαράγει το μοντέλο απομάκρυνσης των ευάλωτων ομάδων από την πόλη. Αυτή η πολεοδομική πρακτική εδώ και δεκαετίες έχει απορριφθεί στον ευρωπαϊκό χώρο γενικά λόγω των προκλήσεων της κοινωνικής και πολεοδομικής ένταξης.

Επιπλέον, η προσθήκη της ειδικής χρήσης κοινωνική κατοικία στις γενικές κατηγορίες και κοινωφελείς λειτουργίες του Προεδρικού Διατάγματος των χρήσεων και αγροτική χρήση θεωρούμε, πως υπονομεύει το ρόλο ενός ολοκληρωμένου Πολεοδομικού Σχεδιασμού που ήδη τέθηκε από ορισμένους ομιλητές και τη συνεκτίμηση παραγόντων για τη χωροθέτηση κατοικίας. Επιχειρεί, να προσθέσει την κατοικία οριζόντια, σε εκτάσεις κοινωφελών λειτουργιών και αγροτικής χρήσης με μοναδικό κριτήριο την ιδιοκτησία γης από τη Γενική Κυβέρνηση. Επί της ουσίας δηλαδή, φοβούμαστε ότι δημιουργείται ένα παράθυρο για τη δόμηση της αποκαλούμενης κοινωνικής αλλά και της συμβατικής κατοικίας, σε εκτός σχεδίου εκτάσεις. Και διερωτώμεθα επομένως, αν η πρόταση νόμου αποτελεί πραγματικά μια πρόταση πολιτικής κατοικίας, ή εν τέλει ένα μηχανισμό δόμησης σε εκτός σχεδίου αγροτικές εκτάσεις κατά παράβαση κάθε ορθολογικού χωρικού σχεδιασμού. Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κ. Λιβέρης.

**ΚΩΝΣΤΑΝΤΙΝΟΣ ΛΙΒΕΡΗΣ (Πρόεδρος της Αδέσμευτης φωνής Υπαλλήλων του ΟΑΕΔ):** Κατ’ αρχήν η γενική εντύπωση που έχουμε είναι ότι το σπίτι μου, αφορά σε σπίτι για πολύ λίγους. Πάνω από 10 χρόνια εμείς οι εργαζόμενοι του ΕΚΚΕ της εργατικής εστίας, αγωνιζόμαστε για να ξεκινήσουν τα προγράμματα της στέγασης. Αγωνιζόμαστε για να επανιδρυθεί ο Οργανισμός Εργατικής Κατοικίας και Εστίας σε ένα μεγάλο οργανισμό στέγασης. Συγκεκριμένα, έχουμε ένα αποθεματικό ενάμιση δισεκατομμύριο ευρώ και προέρχεται από εισφορές των εργαζομένων. Όμως εδώ υπάρχει και ένα χρέος γι αυτό το αποθεματικό, για αυτό στις εισφορές συγκεκριμένα από το 2011 υπάρχει απάντηση του Υπουργείου που χρωστάει για τον ΟΕΚ για τις εισφορές 1, 29 δις και παραμένει απλήρωτο. Αυτό το λέμε για να το θέσουμε στη συζήτηση και να ρωτήσουμε γιατί δεν χρησιμοποιείται από πουθενά αυτό για τη χρηματοδότηση των προγραμμάτων.

Όλοι μας ακούσαμε ότι δεν θα λύσουμε το πρόβλημα όλων υπάρχει ελλιπή χρηματοδότηση. Να μια ιδέα περί χρηματοδότησης. Όσον αφορά στην ανταποδοτικότητα αυτών των εισφορών βασική αρχή για να χορηγούνται στεγαστικά προγράμματα επί ΟΕΚ ήταν η προϋπόθεση για την καταβολή τους. Καταργήθηκε η ανταποδοτικότητα και θεωρούμε ότι αυτό είναι αντισυνταγματικό και πρέπει να δοθεί μια απάντηση στα αρμόδια δικαστήρια. Δεν μπορεί να πληρώνουν οι λίγοι και αυτοί οι λίγοι αυτή τη στιγμή να αποκλείονται από όλα αυτά τα προγράμματα είτε με ηλικιακούς περιορισμούς, είτε με άλλους περιορισμούς.

Ποιοι συνεχίζουν να πληρώνουν για τη στέγαση; Μόνο οι δημόσιοι υπάλληλοι- μέχρι και σήμερα πληρώνουν- ορισμένου και αορίστου χρόνου. Μέχρι και σήμερα συνεχίζουν να καταβάλλουν τις εισφορές τους αυτοί οι υπάλληλοι και ερχόμαστε να τους πούμε ότι λόγω ηλικίας, «ματώσατε» τα χρόνια τα μνημονιακά, πληρώσατε τις εισφορές σας αλλά δε θα συμπεριληφθείτε στους δικαιούχους του προγράμματος. Γι’ αυτό εμείς προτείνουμε την κατ’ εξαίρεση ένταξη όλων αυτών που κατέβαλαν εισφορές χωρίς ηλικιακού περιορισμούς στο εν λόγω νομοσχέδιο.

Συγκροτήθηκε μια ομάδα εργασίας στο Υπουργείο και στη ΔΥΠΑ. Βάση αυτού του πορίσματος από μια ιδιωτική εταιρεία που πληρώθηκε με λεφτά των εργαζομένων προκλήθηκε όλο αυτό το νομοσχέδιο που γράφτηκε. Καλούμε την κυβέρνηση και το υπουργείο να δώσει στη δημοσιότητα αυτό το πόρισμα. Οφείλουμε να μάθουμε ποιες ήταν οι προτάσεις. Και το λένε αυτό, γιατί απαιτείται μια χάραξη εθνικής στρατηγικής για τη στέγαση. Ξέρουμε ότι το 2013 κατατέθηκε στο Υπουργείο συνολική μελέτη για τη χάραξη εθνικής στρατηγικής, είναι ήδη στο Υπουργείο και από κανέναν δεν έχει ληφθεί υπόψη. Ήρθε, λοιπόν, αυτή η ιδιωτική επιτροπή κατέθεσε προτάσεις από τις οποίες ελάχιστα υιοθετήθηκαν. Δεν υιοθετήθηκε κάτι για τους ενοικιαστές, αφού 8 στους 10 ενοικιαστές πληρώνουν πάνω από το 40% και όχι 4 στους 10 επί του συνόλου. Και εδώ δεν υπάρχει ούτε ένα πρόγραμμα παρότι εμείς ήρθαμε ως εργαζόμενοι και έχουμε καταθέσει επανειλημμένως προτάσεις συγκεκριμένες.

Όσον αφορά στο δανειοδοτικό πρόγραμμα. Το 90% της αξίας του δανείου θα προέλθει από τα κεφάλαια για το υπολειπόμενο 10% ο δικαιούχος θα πρέπει να πληρώσει από την τσέπη του. Αν προσθέσουμε και τα 6.000-7000 που θα πρέπει να έχουν για τα έξοδα τα γεωγραφικά και τα δικηγορικά μιλάμε για ένα πολύ σεβαστό κεφάλαιο που δεν νομίζουμε ότι θα ωφεληθούν πολύ και αδικούν. Προτείνουμε το 100% της δανειοδότησης.

Εισάγετε μια λέξη ως προϋπόθεση για την εκταμίευση του δανείου την «κατάλληλη κατοικία», «να μην υπάρχει κατάλληλη κατοικία». Τι σημαίνει «κατάλληλη κατοικία»; Και ποιος θα το κρίνει; Η τράπεζα; Και αν διαφωνεί ως δικαιούχος και καταθέσει ένσταση, ποιος θα κρίνει την ένσταση επί της «κατάλληλης κατοικίας»; Πάλι η τράπεζα με τα λεφτά του δημοσίου; Η ΔΥΠΑ δε θα είναι πουθενά; Κι αν υποθέσουμε ότι η ΔΥΠΑ χρειάζεται, με τι προσωπικό; Δεν υπάρχει Γενική Διεύθυνση Στέγασης και Μέριμνας, ενώ, ακόμα και η κεντρική διεύθυνση εδώ στην Αθήνα που είναι αρμόδια για την όλη λειτουργία της στέγασης ανά την Ελλάδα, δεν αριθμεί πάνω από 50 άτομα. Δεν υλοποιήθηκε από τον ΟΑΕΔ ούτε καν ένα πρόγραμμα ορισμένου χρόνου με ειδικότητες μηχανικού και διοικητικού τομέα για να έρθουν να ενισχύσουν τη στέγαση. Ενώ όλα αυτά τα χρόνια η ακίνητη περιουσία του ΟΕΚ έχει μειωθεί. Και έχει μειωθεί, γιατί είχαν παραχωρηθεί συγκεκριμένα πολλά οικόπεδα, πολλές χιλιάδες στρεμμάτων ακίνητης περιουσίας με χρονικές ρήτρες επιστροφής, αν δεν κατασκευαστούν. Επιστράφηκαν πολλά οικόπεδα στο «άψε σβήσε» χωρίς καμία απολύτως διαπραγμάτευση από τον ΟΑΕΔ. Και ερχόμαστε τώρα να ζητήσουμε να κατασκευαστούν μόνο στο 30% έως 60% κατοικίες.

Δυστυχώς, θα πρέπει να απαντήσουμε: γιατί δεν κάναμε ένα πρόγραμμα επιδότησης ενοικίου; Γιατί δεν περιορίσαμε τις βραχυχρόνιες μισθώσεις και γιατί δεν δίνει τη δυνατότητα στους δικαιούχους να κατασκευάσουν σπίτια παρά μόνο να αγοράσουν; Αυτό δεν σημαίνει; Έχω ένα οικόπεδο από τον πατέρα μου, από τη μάνα μου, από το γονέα μου, και δεν μου αφήνετε να κατασκευάσουμε εξοικονομώντας και λεφτά, παρά υποχρεούμαι να αγοράσει ένα παλιό σπίτι μακριά από το πατρικό μου και να μη μου αφήσετε να προκόψω στο σπίτι μου ειδικά εκτός Αττικής.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε.

Τον λόγο έχει η κυρία Απαλαγάκη.

**ΧΑΡΟΥΛΑ ΑΠΑΛΑΓΑΚΗ (Εκτελεστική Γενική Διευθύντρια της Ελληνικής Ένωσης Τραπεζών (ΕΕΤ)):** Σας ευχαριστώ πολύ.

Παρακολουθούμε ως Ελληνική Ένωση Τραπεζών με ιδιαίτερο ενδιαφέρον τον κοινοβουλευτικό αυτό, αλλά κυρίως, κοινωνικό διάλογο που γίνεται.

Θα ήθελα να πω ότι προφανώς τα κριτήρια επιλεξιμότητας του προγράμματος καθορίστηκαν αποκλειστικά και μόνο από το Δημόσιο, καθώς, το 75% θα στηριχτεί σε δημόσιους πόρους, τους οποίους θα διαθέτει η ΔΥΠΑ.

Ως Ελληνική Ένωση Τραπεζών, είμαστε σύμφωνοι και τα μέλη μας, για μια διεύρυνση των εισοδηματικών κριτηρίων, ώστε αυτά να αυξηθούν και να μεγαλώσει όσο το δυνατό περισσότερο η περίμετρος των δικαιούχων.

Ήθελα, να πω, ότι θα ήμασταν σύμφωνοι με τη διεύρυνση του αριθμού των δικαιούχων με διαφορετικά κριτήρια είτε γιατί θα προστεθούν ειδικές ομάδες που έχουν ανάγκη προστασίας, όπως ακούστηκε από τους εκπροσώπους, είτε διότι θα αυξηθεί το όριο, είτε διότι θα αυξηθεί το αντικείμενο, το οποίο μπορεί να αποκτηθεί με ένα δάνειο. Λόγου χάρη άκουσα να γίνεται λόγος για ανέγερση. Άρα, στο δια ταύτα γιατί θέλω να είμαι σύντομη θα είμαστε απολύτως σύμφωνη να στηρίξουμε κάθε διεύρυνση της περιμέτρου και των δανειοληπτών.

Κατά τα λοιπά και μέσα στο εύρος του προγράμματος νομίζω ότι, με όσες επιφυλάξεις ή σημειώσεις έχει κανείς, δεν χωρά αμφιβολία ότι είναι ένα πρόγραμμα με ελκυστικούς όρους. Πρώτα απ’ όλα, διότι εξαντλεί τη μέγιστη διάρκεια αποπληρωμής ενός δανείου δηλαδή τα 30 έτη. Δεύτερον, διότι οδηγεί σε μια μηνιαία δόση, η οποία σαφώς υπολείπεται του κόστους του σημερινού ενοικίου. Τρίτον, διότι αφορά τις ηλικιακές εκείνες ομάδες, οι οποίες κατά κύριο λόγο πρέπει να στηριχτούν γιατί έχουν περιορισμένο εισόδημα και βεβαίως είναι προφανές ότι οι τράπεζες θα προσφέρουν σε όλη αυτή τη διαδικασία όχι τους όρους τους, αλλά την τεχνογνωσία και την αξιολόγηση ήδη προδιαγεγραμμένων κριτηρίων και θα καταβάλουν τη μέγιστη δυνατή προσπάθεια για την απορροφητικότητα του προγράμματος και το όφελος όσο το δυνατόν περισσότερων δικαιούχων.

Ευχαριστώ θερμά

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Σας ευχαριστούμε για το συνοπτικό και σύντομο του χρόνου.

Ο κύριος Καραγιανάκος, ως Διευθυντής Στρατηγικής της Ελληνικής Αναπτυξιακής Τράπεζας έχει το λόγο.

**ΕΥΑΓΓΕΛΟΣ ΚΑΡΑΓΙΑΝΑΚΟΣ (Διευθυντής Στρατηγικής της Ελληνικής Αναπτυξιακής Τράπεζας):** Καλημέρα σαςκύριε Πρόεδρε, κυρίες και κύριοι Βουλευτές.

Σας ευχαριστώ για την πρόσκληση. Θα είμαι σύντομος. Η Ελληνική Αναπτυξιακή Τράπεζα αποτελεί μια εταιρεία που έχει μέτοχο το Ελληνικό Δημόσιο. Αποτελεί μηχανισμό διαχείρισης και υλοποίησης χρηματοδοτικών μέσων με πόρους που προέρχονται από διάφορες πηγές. Στο συγκεκριμένο πλαίσιο του νομοσχεδίου, που εξετάζεται, εμείς μπορούμε να υλοποιήσουμε ένα μέρος ή το σύνολο του προγράμματος ως διαχειριστές. Κυρίως για το «ΣΠΙΤΙ ΜΟΥ» αναφέρομαι και όχι για όλα τα υπόλοιπα συνδράμοντας τη ΔΥΠΑ στην παρακολούθηση του χαρτοφυλακίου των δανείων που θα δημιουργηθούν. Δεν έχουμε κάποια άλλη εμπλοκή ως εταιρεία, ως φορέας στη διαμόρφωση των όρων του προγράμματος. Η συνδρομή μας θα είναι αποκλειστικά στην υλοποίηση αυτού του προγράμματος και στην παρακολούθηση αυτού του δανειακού χαρτοφυλακίου.

Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε πάρα πολύ.

Ο κύριος Κόντος, Πρόεδρος της Ομοσπονδίας Πολυμελών Οικογενειών με τρία τέκνα Ελλάδος έχει τον λόγο.

**ΔΗΜΗΤΡΙΟΣ ΚΟΝΤΟΣ (Πρόεδρος Ομοσπονδίας Πολυμελών Οικογενειών με τρία τέκνα Ελλάδας (ΟΠΟΤΤΕ)):** Καλή σας ημέρα, ευχαριστούμε για την πρόσκληση.

Θα προσπαθήσω να μην επαναλάβω τα περισσότερα από όσα ακούστηκαν. Για εμάς είναι πολύ σημαντικό να υπάρχουν μέτρα, όπως εμείς τα αντιλαμβανόμαστε, για την κατοικία, την εργασία και τις κοινωνικές υποδομές, έτσι ώστε να ενισχυθούν οι νέοι άνθρωποι, να ενισχυθούν οι οικογένειες, να γίνουν συγκεκριμένα βήματα για την αντιμετώπιση του δημογραφικού προβλήματος. Δυστυχώς, όπως διαβάζουμε το συγκεκριμένο νομοσχέδιο, αυτά τα πράγματα δεν αντιστοιχούν στις σημερινές ανάγκες. Αναφερόμαστε, λοιπόν, σε πολύ συγκεκριμένα μόνο με τίτλους. Έχουμε καταθέσει τις προτάσεις μας στην διαβούλευση.

Όσον αφορά στους νέους ανθρώπους χρειάζεται να υπάρχουν μέτρα για φτηνό ενοίκιο, να υπάρχει δημόσιος φορέας κατασκευής στα πρότυπα του Οργανισμού Εργατικής Κατοικίας, αφού και εμείς σαν μεγαλύτεροι εργαζόμενοι πληρώναμε γι’ αυτή τη διαδικασία και βέβαια να υπάρξει πρόβλεψη για προστασία του δανειολήπτη.

Θεωρούμε, ότι στις εποχές που ζούμε με την σημαντική υστέρηση από την άποψη του δημογραφικού στη χώρα μας δεν μπορεί παρά να υπάρχουν πολύ γενναία μέτρα για την αντιμετώπιση του δημογραφικού προβλήματος. Πρώτον, χρειάζεται η επέκταση ενός αντίστοιχου προγράμματος. Βάλαμε συγκεκριμένες προδιαγραφές προηγουμένως και για επέκταση για ηλικίες πάνω από τα 39 χρόνια. Χρειάζεται να υπάρξει συγκεκριμένη αναφορά στην ενίσχυση-δανειοδότηση για να φτιάξεις και όχι μόνο να αγοράσεις σπίτι. Νομίζουμε, ότι στο στοιχείο της αντιπαροχής αυτό θα πρέπει να αφορά τους εργαζόμενους και όχι τους εργολάβους. Μας θυμίζει την παραχώρηση των γηπέδων για 99 χρόνια και νομίζουμε ότι πρέπει να εφαρμοστεί μοντέλο όπως δίνονταν στους ακτήμονες το χωράφι και όχι στους τσιφλικάδες. Ο στόχος είναι ο νέος να έχει τη δυνατότητα από την άποψη της εργασίας να μείνει σε δικό του σπίτι, να μην παραμείνει μόνιμα ενοικιαστής, αλλά να είναι ιδιοκτήτης.

Τέλος, για να μην κουράσω επειδή αρκετά ειπώθηκαν, η αναφορά που υπάρχει για το δημογραφικό νομίζω ότι χρειάζεται να γίνει επαναδιατύπωση με πολύ συγκεκριμένα μέτρα και με την αντιμετώπιση του ζητήματος και της φορολογίας και του ΕΝΦΙΑ για τους νέους ιδιοκτήτες που χρειάζονται βέβαια - και κλείνω με αυτό - να αυξηθεί σημαντικά το ποσό, που δίνεται για την ανέγερση και μεσοπρόθεσμα να υπάρχει επιδότηση ενοικίου.

Ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Εμείς ευχαριστούμε.

Ο κύριος Αλεξανδράκης, Γενικός Γραμματέας του Συνδικάτου Οικοδόμων Αθήνας έχει το λόγο για τρία λεπτά.

**ΠΑΥΛΟΣ ΑΛΕΞΑΝΔΡΑΚΗΣ (Γενικός Γραμματέας του Συνδικάτου Οικοδόμων Αθήνας):** Καλημέρα και από εμένα.

Αναγνωρίζετε ότι το θέμα, κύριε Πρόεδρε, είναι ένα ζήτημα που συζητείται κάθε μέρα στους χώρους δουλειάς και μέσα στα σπίτια. Δεν κλείνει μέσα σε αυτή την συζήτηση και προφανώς και οι προηγούμενοι ομιλητές δημιουργούν προβληματισμούς που θα μπορούσαν να ενισχύσουν τη κουβέντα πάνω σε αυτό. Τώρα, για να μπούμε στο ψητό συζητάμε σήμερα για μέτρα που έχουν να κάνουν με τη στέγαση, αν θέλετε ακόμα καλύτερα τη στέγαση των νέων ζευγαριών έως 39 χρόνων, με ευνοϊκούς όρους.

Όμως, την ίδια στιγμή που μιλάμε οι πλειστηριασμοί τρέχουν με ιλιγγιώδη ταχύτητα σε καθημερινή βάση. Βλέπουμε κινητοποιήσεις εργατικών σωματείων, μαζικών φορέων να μπαίνουν μπροστά για να αποτρέψουν τον πλειστηριασμό σε σπίτια εργατικών οικογενειών, αυτοαπασχολούμενων. Τον κόπο, δηλαδή, μιας ολόκληρης ζωής. Έχουμε ακόμα, όλοι εδώ πέρα, ζωντανή την εικόνα από το μπουκάρισμα στο σπίτι της χαμηλοσυνταξιούχου, της κυρίας Κολοβού, όπου ας μου επιτραπεί η έκφραση, πραγματικά εισβολή στο σπίτι τα ξημερώματα με τους τραμπουκισμούς, το σπάσιμο της πόρτας θυμίζει μαφιόζικη ενέργεια από μπράβους της νύχτας. Ήταν, όμως, η άμεση παρέμβαση της γειτονιάς και των σωματείων ένα μήνυμα προς κάθε αποδέκτη.

Δεύτερη παρατήρηση, εδώ εκτός του ότι το νομοσχέδιο περιορίζεται σε λίγους δικαιούχους, βλέπουμε πάλι μία από τα ίδια. Είναι εξοργιστικό να εμφανίζει την Κυβέρνηση της Νέας Δημοκρατίας, όπως φυσικά και τις προηγούμενες Κυβερνήσεις ως υπερασπιστές της απόκτησης στέγης. Όμως, πρέπει να δούμε διαχρονικά από το 2011 που καταργήθηκε ο Οργανισμός Εργατικής Κατοικίας, ούτε το ΠΑΣΟΚ, ούτε ο ΣΥΡΙΖΑ και φυσικά ούτε η Νέα Δημοκρατία δεν βοήθησε τους εργαζόμενους στην απόκτηση σύγχρονης και φτηνής στέγης.

Θεωρούμε, είμαστε σίγουροι για αυτό, ότι είναι μια συνειδητή επιλογή γι’ αυτό και η διαχείριση του Οργανισμού Εργατικής Κατοικίας πέρασε στον ΟΑΕΔ – ΔΥΠΑ και τώρα η κοινωνική παροχή σε τραπεζίτες, real estate. Δηλαδή, στρώνεται πάλι ένας δρόμος ένα έδαφος να γεμίσουμε κοράκια τύπου Πάτση, που θα θησαυρίζουν κυριολεκτικά από την κινητή και ακίνητη περιουσία. Εύλογα, λοιπόν, θα μπορούσε να αναρωτηθεί κανείς αφού λοιπόν σας έπιασε η ευαισθησία για τη λαϊκή κατοικία τι καλό βρίσκεται στις τράπεζες, σε όλους αυτούς που βλέπουν αυτό το οξυμένο ζήτημα ως κερδοφορία για λίγους και εκλεκτούς;

Οι εργαζόμενοι, τα συνδικάτα - και το λέω τα συνδικάτα με «Σ» κεφαλαίο- που είναι μπροστά, που είναι πρωτοπόροι, που ζουν μέσα στους χώρους δουλειάς, που μπορούν και αφουγκράζονται τον κόπο σήμερα ξέρουν ότι δεν υπάρχουν σωτήρες.

Αυτό επιβεβαιώνει καθημερινά, ότι δεν θα βγει κάτι καλό από εδώ μέσα, αλλά παρόλα αυτά αυτό είναι συνειδητό, γιατί τα εργατικά σωματεία έχουν προτάσεις σύγχρονες και ρεαλιστικές, ενώ, στο ζήτημα της στέγης συνειδητά απορρίπτεται από όλες τις κυβερνήσεις. Δηλαδή, για παράδειγμα εμείς σήμερα θέλουμε να ενισχυθεί ο αγώνας και η διεκδίκηση και το βάζουμε αυτό επιτακτικά για κάλυψη της στέγης και των στεγαστικών αναγκών μας με ευθύνη του κράτους. Με ψίχουλα ψευτοεπιδοτήσεις και τύπου pass δεν βάφονται αυγά.

Ολοκληρωμένο στεγαστικό σχεδιασμό με στόχο την κάλυψη των εργατικών λαϊκών αναγκών, επανασύσταση του Ο.Ε.Κ και ενίσχυση του αποκλειστικά κρατικού κατασκευαστικού προγράμματος. Αξιοποίηση των αποθεματικών του πρώην Ο.Ε.Κ και της μεγάλης ακίνητης περιουσίας τους, με επίκεντρο τις ανάγκες των εργαζομένων και όχι στα δόντια των λίγων. Άτοκα δάνεια στους δικαιούχους εργαζόμενους ανέργους, τα νέα ζευγάρια για απόκτηση, αποπεράτωση, συντήρηση και επισκευή κατοικίας. Αξιοποίηση των κτιρίων του πρώην Ο.Ε.Κ για τη στέγαση εργατικών σωματείων για τις πολιτιστικές αθλητικές ανάγκες τους. Επιδότηση ενοικίου ουσιαστική και όχι ψίχουλα. Πλαφόν στα φοιτητικά ενοίκια και επιδότηση 300 ευρώ το μήνα σε κάθε φοιτητή που σπουδάζει μακριά από τον τόπο κατοικίας του.

Με ευθύνη του κράτους, να αξιοποιηθούν διαμερίσματα, ξενοδοχεία για τη δωρεάν στέγαση ώστε να μη μείνει κανένας φοιτητής που έχει ανάγκη χωρίς στέγη. Μειώσεις και πλαφόν στο ηλεκτρικό ρεύμα, ένταξη στο κοινωνικό τιμολόγιο της φοιτητικής στέγης. Κατάργηση του ειδικού τέλους κατανάλωσης του ΦΠΑ σε πετρέλαιο, βενζίνη φυσικό αέριο. Καμία διακοπή ρεύματος στις λαϊκές οικογένειες. Να σταματήσει εδώ και τώρα το αίσχος των πλειστηριασμών των λαϊκών κατοικιών. Κατώτερος μισθός 825 ευρώ και επίδομα ανεργίας 600 ευρώ.

Εμείς, με αυτές τις προτάσεις θα συνεχίσουμε, θα επιμείνουμε και νομίζουμε ότι έχουμε το δίκιο σήμερα με το μέρος μας. Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Σας ευχαριστούμε πάρα πολύ κύριε Αλεξανδράκη. Τον λόγο έχει ο κ. Πρωτοψάλτης.

**ΣΠΥΡΟΣ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης (ΔΥΠΑ)):** Σας ευχαριστώ. Θέλω να σημειώσω, ότι το στεγαστικό νομοσχέδιο έρχεται σε συνέχεια του νομοσχεδίου με τίτλο «Δουλειές ξανά» του ν. 4921 που ψηφίστηκε από τη Βουλή τον Απρίλιο. Είναι πολύ σημαντικές οι αλλαγές που περιείχε αυτό το νομοσχέδιο, όσον αφορά στις αρμοδιότητες της δημόσιας υπηρεσίας απασχόλησης για τη στεγαστική πολιτική.

Στην ουσία, εκείνο το νομοσχέδιο σηματοδοτούσε την επανεκκίνηση της στεγαστικής πολιτικής, η οποία είχε παύσει να υπάρχει στη χώρα μας με την κατάργηση του Ο.Ε.Κ, παρέχοντας ξεκάθαρα στη ΔΥΠΑ την αρμοδιότητα, αλλά και την απαραίτητη ευελιξία και νέα εργαλεία. Συγκεκριμένα το νομοσχέδιο, ρητά ορίζει στους σκοπούς της ΔΥΠΑ την εφαρμογή της κυβερνητικής πολιτικής, για τη στεγαστική προστασία και ιδιαίτερα τις στεγαστικές ανάγκες των νέων, μέσω της χορήγησης παροχών και της υλοποίησης σχετικών προγραμμάτων και δίνει την απαιτούμενη ευελιξία για τη διαχείριση και την αξιοποίηση του σχετικού αποθεματικού και της ακίνητης περιουσίας του, όπως μέσω της ανέγερσης, ανακατασκευής, ανακαίνισης, εκποίησης, μεταβίβασης κτλ..

Με τις νέες αυτές ρυθμίσεις, επιτρέπεται στη ΔΥΠΑ, να κάνει αυτά τα οποία δεν είχαν γίνει τα τελευταία δέκα χρόνια και θα είμαι συγκεκριμένος. Η ΔΥΠΑ, έχει μια ακίνητη περιουσία, η οποία πολύ απλά δεν αξιοποιείται. Έχουμε οικόπεδα σε όλη τη χώρα εντός σχεδίου πολλά από αυτά, κάποια από αυτά και με οικοδομική άδεια στα οποία απλά φυτρώνουν τσουκνίδες τόσα χρόνια.

Ερχόμαστε, λοιπόν, τώρα με την κοινωνική αντιπαροχή όπως ειπώθηκε, ένα εργαλείο το οποίο χρησιμοποιείται και σε άλλες χώρες του κόσμου, έτσι ώστε, να μπορέσουμε να έχουμε ανέγερση κατοικιών σε γρήγορο χρονικό διάστημα ώστε να προσφερθούν ως φθηνή κοινωνική στέγη.

Ακούστηκε ο όρος «χαρίζεται», ο οποίος είναι εντελώς ανακριβής. Είναι ξεκάθαρο στο νομοσχέδιο ότι η κυριότητα παραμένει στο Δημόσιο, δεν χαρίζεται τίποτα και σε κανέναν. Αντιθέτως, δίνουμε κίνητρα για την ανέγερση φθηνής κοινωνικής στέγης. Όπως το έχουν καταφέρει άλλες χώρες να το κάνουν πετυχημένα, θέλω να πιστεύω ότι και η Ελλάδα μπορεί να εφαρμόσει αυτό το μοντέλο και να αποφέρει γρήγορα αποτελέσματα, σε ένα πρόβλημα που όλοι συμφωνούμε, εδώ σήμερα, αποτελεί ένα πολύ σημαντικό πρόβλημα της ελληνικής κοινωνίας.

Θέλω, επίσης, να τονίσω ότι το στεγαστικό δάνειο μέσα από το Πρόγραμμα «Σπίτι μου», το οποίο θέλουμε να χορηγήσουμε, θα προσφέρει τη δυνατότητα, σε χιλιάδες νέους και νέα ζευγάρια να αποκτήσουν την πρώτη τους κατοικία. Ακούστηκε ένα ερώτημα «Ποιος θα αποφασίζει αν έχουν ακίνητα που πληρούν τις προϋποθέσεις και τα λοιπά;». Όλα αυτά τα έκανε ο Ο.Ε.Κ. (Οργανισμός Εργατικής Κατοικίας). Οπότε δεν καταλαβαίνω γιατί θα είναι δύσκολο να απαντηθούν τώρα; Θα κοιτάμε από τα στοιχεία που θα προσκομίζει ο αιτών, αν έχει ακίνητα, τα οποία καλύπτει τις στεγαστικές του ανάγκες, όπως έκανε ο Ο.Ε.Κ., έτσι θα γίνει και τώρα με τη ΔΥΠΑ (Δημόσια Υπηρεσία Απασχόλησης). Θα έχουν, λοιπόν, τη δυνατότητα πάρα πολλά ζευγάρια να αποκτήσουν αυτή την πρώτη κατοικία, να κάνουν το βήμα, το οποίο χρειάζεται. Εδώ να υπενθυμίσω κάποια στατιστικά στοιχεία, τα οποία είναι πολύ ανησυχητικά για τη χώρα μας και είναι ιδιαίτερα προβληματικό το γεγονός ότι έχουμε πολύ χαμηλό δείκτη γεννήσεων, έχουμε ένα πολύ μεγάλο δημογραφικό πρόβλημα. Η ηλικία στεγαστικής ανεξαρτητοποίησης στην Ελλάδα είναι 31 έτη, είναι 26 στην Ευρώπη, έχουμε την πέμπτη χειρότερη επίδοση.

Να μιλήσουμε για το γεγονός ότι 770.000 κατοικίες παραμένουν κλειστές, εκ των οποίων οι 200.000, σε Αθήνα και Θεσσαλονίκη. Πράγμα το οποίο κάνει ακόμα πιο έντονο το πρόβλημα που έχουμε στην προσφορά στέγης στην αγορά και γι’ αυτό θέλω να τονίσω ότι το Πρόγραμμα «Ανακαινίζω-Νοικιάζω», ένα νέο πρόγραμμα, το οποίο προβλέπεται, θα δώσει κίνητρα, ώστε πολλές από αυτές τις κατοικίες να μπορέσουν να διατεθούν για μίσθωση και να δώσουν ακόμα μεγαλύτερο στοκ στην αγορά και άρα να βοηθήσουμε στην αποσυμπίεση των αυξήσεων των τιμών που βλέπουμε τα τελευταία χρόνια.

Θα πω απλώς κλείνοντας ότι υπάρχουν πάρα πολλά παραδείγματα ακίνητης περιουσίας της Δημόσιας Υπηρεσίας Απασχόλησης που προσφέρονται άμεσα για το Πρόγραμμα «Κοινωνικής Αντιπαροχής». Θα αναφέρω 11 στρέμματα στην Κηφισιά, 20 στρέμματα στην Παιανία, 40 στρέμματα στη Λάρισα, 28 στρέμματα στην Ξάνθη και ούτω καθεξής. Στρέμματα τα οποία εάν αξιοποιηθούν θα δώσουν τη δυνατότητα σε πάρα πολλούς νέους και νέα ζευγάρια να έχουν μία φθηνή στέγη.

Σας ευχαριστώ πολύ για την ευκαιρία και πραγματικά πιστεύω….στο νομοσχέδιο.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Νομίζω ότι μετά από 15 παρεμβάσεις, καταγράφηκαν οι απόψεις, ακούστηκαν οι θέσεις.

Τον λόγο έχει η κυρία Θεανώ Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Κύριε Πρόεδρε, επειδή εγώ δεν άκουσα κάποιον από τους φορείς, εκτός από τον διορισμένο από την Κυβέρνηση, Πρόεδρο της ΔΥΠΑ, να υπερασπίζεται το αυτό το νομοσχέδιο. Έχω εν πολλοίς καλυφθεί στις απαντήσεις που έχουν δώσει και στις τοποθετήσεις τους. Όμως, παρ’ όλα αυτά, έχω δύο πραγματικές ερωτήσεις.

Η μία αφορά στον κύριο Θεοτόκη, τον Πρόεδρο της Ένωσης Πυροπλήκτων της Ανατολικής Αττικής, αν με ακούει;Κύριε Θεοτόκη, κατάλαβα για πρώτη φορά ότι η στέγαση των πυρόπληκτων θα γίνει στα Σκουφέικα. Σωστά το κατάλαβα;

Επίσης, κατάλαβα ότι δεν υπάρχει Ειδικό Πολεοδομικό Σχέδιο γι’ αυτό ή εν πάση περιπτώσει, αυτό που έχει αναρτηθεί έχει χίλιες ενστάσεις και προβλήματα, ήδη, μεγαλύτερα, αντισυνταγματικότητας και επομένως αυτό μεταθέτει σε απροσδιόριστο χρόνο την έναρξη των εργασιών. Σωστά το κατάλαβα;

Ξέρετε, εσείς, για πόσους ανθρώπους μιλάμε, για πόσους πυρόπληκτους, από το Μάτι, μιλάμε; Οι οποίοι θα στεγαστούν στο οικοδομικό τετράγωνο 132 στα Σκουφέικα. Ξέρετε; Πέρα από τα όσα αναφέρατε και επομένως, εμένα με ενδιαφέρει. Ξέρετε, επίσης, σας έχουν πει; Πόσα εκατομμύρια θα διατεθούν γι’ αυτό; Για μία κοινωνική λεγόμενη στέγαση σε ένα οικοδομικό τετράγωνο, που έχει εγκαταλειφθεί από όλες τις χώρες της Ευρώπης; Να βάζεις ανθρώπους της ίδιας κατηγορίας με το ίδιο πρόβλημα. Εδώ έχουμε τους πυρόπληκτους από το «Μάτι» σε ένα ενιαίο οικοδομικό τετράγωνο αντί, να τους διασπείρει σε όλη την περιοχή. Άρα η ερώτηση μου είναι πολύ συγκεκριμένη. Αν ξέρετε για πόσους μιλάμε; Αν έχετε διαβουλευτεί πάνω σε αυτό το νομοσχέδιο με το Υπουργείο; Γιατί οι παρατηρήσεις σας ήταν πολύ μεγάλες.

Η δεύτερη ερώτηση αφορά στην κυρία Αυγερινού, γιατί ήταν η μονή, που έθεσε το μεγάλο πρόβλημα της αλλαγής χρήσης γης, με αντικείμενο την κοινωνική κατοικία η οποία δεν υφίσταται ως διαφορετική κατάσταση από την κατοικία. Γιατί πιστεύετε, κυρία Αυγερινού ότι γίνεται αυτός ο διαχωρισμός; Γιατί; Για πρώτη φορά εισάγεται το αντί επιστημονικός όρος γης κοινωνικής κατοικίας αυτό το νομοσχέδιο; Ποιο στόχο έχει η Κυβέρνηση, όταν το κάνει; Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Βεβαίως ο κ. Μουλικιώτης, μια ερώτηση.

**ΓΕΩΡΓΙΟΣ ΜΟΥΛΙΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ κ. Πρόεδρε. Θα ήθελα, να ρωτήσω αναφερόμενος σε όσα ακούσαμε, από τους φορείς. Η κυρία Κλώκα και η κυρία Χατζηδάκη, αναφέρθηκαν σε ασάφειες γενικότητες του νομοσχεδίου. Κι εγώ ήθελα, να πω απλώς, ελάχιστα ζητήματα και στις δύο κυρίες το ρωτάω. Ελάχιστα ζητήματα καλύπτει αυτό το νομοσχέδιο σε σχέση με ή με βάση μια στεγαστική πολιτική; Ποια είναι η γνώμη τους;

Το δεύτερο ερώτημα αφορά στον κύριο Λιβέρη. Κύριε Λιβέρη, γνωρίζετε πόσους δικαιούχους συμπεριελάμβαναν τα τελευταία προγράμματα επιδότησης ενοικίου του Οργανισμού Εργατικής Κατοικίας; Επίσης, τι ποσό και σε πόσο χρόνο μπορεί, να υλοποιηθεί, εάν νομοθετηθεί άμεσα, να δουν οι ενοικιαστές οικονομική ενίσχυση στους λογαριασμούς τους; Εάν νομοθετηθεί.

Επίσης, άλλη μια ερώτηση για τον κ. Λιβέρη. Αν πιστεύετε ότι, επειδή έχετε και σχέση με τον πρώην ΟΕΚ. Ότι, δηλαδή, το μοντέλο που είχε ακολουθήσει ο ΟΕΚ, για τις εργατικές κατοικίες και χορηγούσε την ιδιοκτησία, ήταν δίκαιο; Ωφελούμενοι ήταν όσοι είχαν ανάγκη ή γενικά διάφοροι άνθρωποι; Ένα μείζον ερώτημα, που απασχολεί διαχρονικά την ελληνική κοινωνία. Τώρα, κύριε Πρόεδρε θέλω, να ρωτήσω και τον κύριο Πρωτοψάλτη, δύο ζητήματα. Το πρώτο ζήτημα ήταν αν κατάλαβα καλά και εξ όσων άκουσα. Μπορεί δηλαδή, να μην είναι έτσι. Αυτό το νομοσχέδιο προετοιμάστηκε από μια επιτροπή, που είχε κυρίαρχο ρόλο ή υπήρχε ιδιωτική εταιρεία συμβούλων, η οποία κατέθεσε και πόρισμα. Με άλλα λόγια αυτό το νομοσχέδιο δεν συντάχθηκε από τους υπηρεσιακούς παράγοντες του Υπουργείου.

Ενδεχομένως, ίσως είναι outsourcing διαδικασία δεν ξέρω. Κι έτσι ακούστηκε πάντως από τον κ. Λιβέρη, αν δεν απατώμαι. Τώρα τι συμβαίνει, δηλαδή υποκατάσταση στη σχέση με τη νομοθέτηση με το σχέδιο νόμου από ιδιωτική εταιρεία; Αν συμβαίνει αυτό, και δεύτερη ερώτηση είναι αν γνωρίζετε ότι, οι εισφορές είναι ανταποδοτικές. Οι εργαζόμενοι δηλαδή οι οποίοι έχουν καταβάλει και συνεχίζουν, να καταβάλουν εισφορές υπέρ του ΟΕΚ έχουν δικαίωμα στεγαστικής συνδρομής.

Με το νομοσχέδιο αυτό, πως συμβαίνει -μολονότι λαμβάνουν χώρα αυτά, τα οποία είπα προηγουμένως- οι περισσότεροι από αυτούς τους εργαζόμενους να τίθενται εκτός; Τι γνώμη έχετε επ’ αυτού; Σας ευχαριστώ, κύριε Πρόεδρε.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Και εμείς ευχαριστούμε τον κύριο Μουλκιώτη. Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.Θα ήθελα να κάνω μια ερώτηση, κύριε Πρόεδρε, στον κύριο Παραδιά.

Επειδή, ναι μεν, κύριε Παραδιά, πρέπει να διασφαλίζονται τα δικαιώματα των μισθωτών και να στηρίζονται οι νέοι μας, όμως θα πρέπει να υπάρχει ίση μεταχείριση και προς τους ιδιοκτήτες, κατά τη γνώμη σας ποια μέτρα θα μπορούσαν να διασφαλίσουν και οι ιδιοκτήτες από τους αφερέγγυους ενοικιαστές, οι οποίοι, μετά την οικονομική κρίση, τους έχουν επιβαρύνει με δικαστικά έξοδα για απόδοση ακινήτου και με ανείσπρακτα μισθώματα; Και αυτό σας το λέω, θεωρώντας ότι μόνο με την προστασία των ιδιοκτητών και κίνητρα -που πολύ καλά καταθέσατε- θα έχουμε περισσότερα ακίνητα προς διάθεση και με καλύτερες τιμές.

Για τους πυρόπληκτους, προς τον κύριο Θεοτόκη, θα ήθελα να ρωτήσω το εξής: Θεωρείτε, κύριε Θεοτόκη, ορθή και δίκαιη τη διάταξη δ του άρθρου 17 του παρόντος, η οποία εισηγείται οι δικαιούχοι των υπό ανέγερση κατοικιών να μη διαθέτουν οι ίδιοι ή μέλη της οικογένειάς τους άλλο ακίνητο κατάλληλο για τη στέγαση τους, στην περιφέρεια Αττικής;

Και, τελευταία ερώτηση, κύριε Πρόεδρε, προς τον κύριο Στασινό. Η δημοσίευση ειδικού ρυμοτομικού σχεδίου, στο Μάτι, προηγήθηκε της κύρωσης δασικών χαρτών, ενώ υπάρχει σωρεία αντιδράσεων, από το δήμο και τους πυρόπληκτους, για δήμευση των περιουσιών τους αν βρίσκονται σε αιγιαλό. Εσείς πώς απαντάτε σε αυτό; Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Και εμείς ευχαριστούμε την κυρία Αθανασίου. Το λόγο έχει η κυρία Απατζίδη από το ΜέΡΑ25.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε.

Όπως ακούσαμε, οι περισσότεροι συμφωνούν ότι υπάρχουν πάρα πολλές ανεπάρκειες σε αυτό το νομοσχέδιο.

Για τον κύριο Θεοτόκη, για τους πυρόπληκτους, που αφορά και στην Περιφέρειά μου. Τι προτείνετε να γίνει για τις περιοχές με τα κίτρινα περιγράμματα, ώστε να λυθεί το πρόβλημα;

Προς τον κύριο Κούτσιανο: Ποιες είναι οι συνθήκες προσβασιμότητας που πρέπει να τηρηθούν, σύμφωνα με το άρθρο 5;

Προς τον κύριο Καραγεωργόπουλο: Πώς εννοείτε την ενιαία δομή στέγασης;

Προς την κυρία Κλώκα: Τι μπορεί να γίνει για την εγκατάσταση αναγνωρισμένων προσφύγων σε κατοικίες, ως μέρος της πολιτικής τους ένταξης;

Προς την κυρία Χατζηδάκη: Με αυτά που άκουσα, αν κατάλαβα καλά, θεωρείτε ότι ενισχύεται η ιδιωτική πρωτοβουλία;

Αυτά, κύριε Πρόεδρε. Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε την κυρία Απατζίδη. Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Εμείς θέλουμε να θέσουμε άλλη μια ερώτηση. Προς την κυρία Απαλαγάκη, θέλω να ρωτήσω το εξής: Αν προβλέπεται, από τις Τράπεζες, ότι το επιτόκιο του δανείου -κατά το ένα τέταρτο του κεφαλαίου που θα βάλουν οι τράπεζες- θα είναι σταθερό. Και αυτό, διότι ξέρουμε ότι, αυτήν τη στιγμή, άνθρωπος που πλήρωνε 320 ευρώ, τον Οκτώβρη, σήμερα πληρώνει 360 ευρώ. Υπάρχει δέσμευση των τραπεζών ότι θα υπάρχει σταθερό επιτόκιο;

Ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε την κυρία Φωτίου. Να περάσουμε στις απαντήσεις. Το λόγο έχει η κυρία Κολώνια.

**ΣΟΦΙΑ ΑΥΓΕΡΙΝΟΥ-ΚΟΛΩΝΙΑ (Πρόεδρος του Συλλόγου Ελλήνων Πολεοδόμων και Χωροτακτών (ΣΕΠΟΧ)):** Ευχαριστώ, κύριε Πρόεδρε.

Νομίζω ότι ήμουν σαφής, αλλά μπορώ να επαναλάβω ότι η κοινωνική ατυχία είναι ποιοτικός προσδιορισμός και δεν μπορεί να περιλαμβάνεται ή να την αντιλαμβανόμαστε και να τη χρησιμοποιούμε εκτός των κατευθύνσεων του χωρικού σχεδιασμού. Δεν μπορεί να αποτελεί μια ειδική κατηγορία χρήσης γης. Εκείνο που μας ενδιαφέρει είναι να την εντάσσουμε σε προγράμματα οικιστικής ανάπτυξης, τα οποία θα εντάσσονται στον ευρύτερο χωρικό σχεδιασμό. Και δεν πρέπει να χρησιμοποιείται με αυτόν τον τρόπο για την παρέμβαση σε αγροτικές και εξω-αστικές περιοχές. Διότι, με αυτόν τον τρόπο, υπονομεύεται ο χωρικό σχεδιασμός και το αποτέλεσμα δεν είναι ποιοτικά επιθυμητό.

Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε την κυρία Κολώνια. Το λόγο έχει η κυρία Χατζηδάκη.

**ΑΙΚΑΤΕΡΙΝΗ ΧΑΤΖΗΔΑΚΗ (Γενική Γραμματέας του Πανελληνίου Συλλόγου Υπαλλήλων ΟΑΕΔ):** Ευχαριστώ, κύριε Πρόεδρε.

Ξεκινάω με την ερώτηση που μου έγινε, με αφορμή τις ασάφειες που υπέδειξε για το νομοσχέδιο. Πραγματικά θεωρώ ότι υπάρχουν ασάφειες και αν ο χρόνος εκμετάλλευσης της περιουσίας των φορέων της Γενικής Κυβέρνησης είναι μια μεγάλη ασάφεια.

Ο χρόνος εκμετάλλευσης, το ποσοστό των ιδιοκτησιών που θα διατεθούν για ενοικίαση, ο τρόπος με τον οποίο θα υλοποιηθούν οι παράγραφοι 4 και 5 του άρθρου 5 του σχεδίου νόμου, και εδώ θέλω να γυρίσω και στην ερώτηση της κ. Απατζίδου όσον αφορά στην ιδιωτική πρωτοβουλία. Σαν εργαζόμενοι τουλάχιστον δεν αντιμαχόμαστε την ιδιωτική πρωτοβουλία όμως εδώ αναγνωρίζουμε, διαβάζουμε πίσω από τις γραμμές, ιδιωτικοποίηση κρατικής περιουσίας. Αυτό είναι ένα βήμα πέρα από την ιδιωτική πρωτοβουλία, θέλω να τονίσω την παράγραφο 5 του άρθρου 5, στην οποία προβλέπεται ότι θα γίνονται συμβάσεις μετατροπής του νομέα σε κάτοχο ακόμη και πέρα από ότι από τη σύμβαση της κοινωνικής αντιπαροχής. Είναι κάτι που αξίζει να δώσουμε σημασία.

Σαν τελευταία ερώτηση. Τοποθετήθηκα εξαρχής, ότι αυτά τα 375 εκατομμύρια προέρχονται από τον τέως ΟΕΚ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η κυρία Κλώκα.

**ΜΑΡΙΑΝΕΛΛΑ ΚΛΩΚΑ (Αντιπρόεδρος του ΔΣ του Ελληνικού Δικτύου για το Δικαίωμα στη Στέγη και την Κατοικία):** Όσον αφορά στο θέμα της ερώτησης για τα θετικά, βεβαίως και υπάρχουν θετικά, όμως, οι ασάφειες που υπάρχουν δεν είμαστε πάρα πολύ σίγουροι σαν δίκτυο, ότι θα καταφέρουν τελικά με την εφαρμογή τους να γίνουν θετικές. Επίσης, υπάρχουν πάρα πολλά σχόλια στη διαβούλευση τα οποία προέρχονται από τις ηλικιακές ομάδες που θεωρητικά ευνοεί αυτό το σχέδιο νόμου, που εξηγούν για ποιο λόγο κατά τη γνώμη τους θα πρέπει να υπάρξουν αλλαγές που δεν καθιστούν όπως θα έπρεπε ευνοϊκές τις ρυθμίσεις για τις ηλικιακές αυτές ομάδες και τους επιλέξιμους. Ήθελα να πω επίσης, ότι σε περίπτωση που άνοιγε η διαβούλευση νωρίτερα και με φορείς σαν και το δίκτυο αλλά και άλλους που είναι παρόντες εδώ, θα είχαν αποφευχθεί όλα αυτά τα πράγματα.

Το δεύτερο ενδιαφέρον όσον αφορά στα ζητήματα των προσφυγών των αναγνωρισμένων, νομίζω ότι η αντιμετώπισή τους εξίσου με τους Έλληνες και τις Ελληνίδες, δίνει απαντήσεις στον τρόπο με τον οποίο η κυβέρνηση πρέπει να ασχοληθεί, γιατί δεσμεύεται να ασχοληθεί και γιατί όταν συζητάμε για ζητήματα κοινωνικής ένταξης, βασικότατο πυλώνας της κοινωνικής ένταξης είναι η στέγαση και αν δεν …το θέμα της στέγασης, δεν συζητάει για στέγαση.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κύριος Λιβέρης.

**ΚΩΝΣΤΑΝΤΙΝΟΣ ΛΙΒΕΡΗΣ (Πρόεδρος της Αδέσμευτης Φωνής Υπαλλήλων του ΟΑΕΔ):** Καταρχήν, μου τέθηκε μιαερώτηση αν γνωρίζω κάποια ποσά της τελευταίας επιδότησης ενοικίου που χορηγήθηκε από τον ΟΕΚ, δικαιούχοι και τα λοιπά. Ναι γνωρίζω, για το 2011 το πρόγραμμα επιδότησης ενοικίου είχε προϋπολογισμό 72 εκατομμυρίων εξακοσίων 16 ευρώ και δικαιούχους 150.000, ενώ το 2010 είχε προϋπολογισμό 120 εκατομμύρια περίπου 119.471 και αφορούσε πάνω από 150.000 δικαιούχους. Από τη νομοθέτηση μέχρι και την υλοποίησή του, δεν θα περάσει ένα χρονικό διάστημα εκτιμώ πάνω από τριών μηνών. Θα στηθεί η πλατφόρμα, είναι έτοιμη είναι ηλεκτρονικά, όλα τα στοιχεία τα απαραίτητα τα ρουφάει ο Οργανισμός της ΔΥΠΑ πλέον ηλεκτρονικά το εισόδημα κτλ, και δεν θα είναι τόσο πολύ δύσκολο να χορηγήσουμε μια επιδότηση ενοικίου ακόμη και εξατομικευμένη. Δυστυχώς, ήταν καθαρά πολιτική απόφαση να μην ενισχύσουμε καθόλου τους ενοικιαστές.

Όσον αφορά στο δεύτερο ερώτημα περί ιδιοκτησίας στις εργατικές κατοικίες. Είναι ένα πολύ σοβαρό πρόβλημα. Ο Οργανισμός Εργατικής Κατοικίας, έκτισε τα πολύ καλά σπίτια χαρακτηριστικό παράδειγμα αυτό στο Ολυμπιακό Χωριό. Καλούσαμε σε δημόσια κλήρωση, κληρώναμε, για παράδειγμα 100 σπίτια, από τα οποία οι υπόλοιποι δυόμισι χιλιάδες οι οποίοι ήταν δικαιούχοι οι περισσότεροι εξ αυτών έφευγαν απογοητευμένοι. Πρέπει να περάσουμε σε ένα νέο μοντέλο το οποίο δεν θα έχει ιδιοκτησία στην κοινωνική κατοικία, αλλά κάθε χρόνο θα εξετάζεται το περιουσιακό και το εισοδηματικό κριτήριο, για να ωφελείται της κοινωνικής κατοικίας. Έτσι μόνο θα ωφεληθούνε αυτοί που θα έχουν ανάγκη. Πρέπει να περάσουμε σε ένα άλλο μοντέλο, που εφαρμόζεται σε ευρωπαϊκές πόλεις.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η κυρία Απαλαγάκη.

**ΧΑΡΟΥΛΑ ΑΠΑΛΑΓΑΚΗ (Εκτελεστική Γενική Διευθύντρια της Ελληνικής Ένωσης Τραπεζών)**: Να απαντήσω στην κυρία Φωτίου. Πέρα από το ότι γενικά τα επιτόκια στα στεγαστικά προϊόντα είναι πάντα κυμαινόμενα, είναι και προς το συμφέρον του δανειολήπτη, δεδομένης και της τριακονταετούς διάρκειας του δανείου, το επιτόκιο να είναι κυμαινόμενο, ώστε να μπορεί να αξιοποιήσει τη μείωση του επιτοκίου. Θα ήθελα να θυμηθούμε όλοι μας ότι ζήσαμε πάρα πολλά χρόνια με αρνητικά επιτόκια, δηλαδή μηδενική επιβάρυνση των δανειοληπτών. Το να συμφωνήσει σήμερα σε μια περίοδο όπου τα επιτόκια ανέβηκαν ή θα ανέβουν και άλλο, σταθερό επιτόκιο, είναι προς βλάβη, προς ζημία του δανειολήπτη. Αν υποθέσουμε ότι θα συμφωνούσε κάποιος για σταθερό επιτόκιο, αυτό με τις σημερινές ανάγκες και συνθήκες και με την αβεβαιότητα που θα μπορούσε να υπάρχει, θα ήταν εξαιρετικά υψηλό.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει ο κ. Θεοτόκης.

**ΚΩΝΣΤΑΝΤΙΝΟΣ ΘΕΟΤΟΚΗΣ (Πρόεδρος της Ένωσης Πυρόπληκτων Ανατολικής Αττικής)**: Για να απαντήσω στα ερωτήματα, το ποσό που έχει διατεθεί είναι 11 εκατομμύρια από την Κυπριακή Κυβέρνηση, την οποία την ευχαριστούμε. Επίσης, δεν γνωρίζουμε πόσοι πυρόπληκτοι συμπληρώνουν τους όρους του νομοσχεδίου, γιατί πρώτη φορά ανακοινώθηκαν οι όροι. Οπότε μέχρι σήμερα δεν γνωρίζαμε τους όρους και για αυτό δεν ξέρουμε και πόσοι πυρόπληκτοι δικαιούνται.

Το άλλο ερώτημα που έγινε για τα σπίτια, απάντησα στην αρχή ότι υπάρχουν πολλοί πυρόπληκτοι που είχαν τη μόνιμη κατοικία τους στο Μάτι ή στις καμένες περιοχές και διαθέτουν άλλο σπίτι, το οποίο, όμως, το έχουν πάρει με δάνειο, το έχουν φτιάξει και το ενοικιάζουν για να πληρώνουν με τις δόσεις του ενοικίου το δάνειο. Αν διώξουν τον ενοικιαστή και πάνε να κατοικήσουν οι ίδιοι θα το χάσουν το σπίτι, γιατί δεν θα έχουν να πληρώσουν το δάνειο.

Στην άλλη ερώτηση για τα κίτρινα περιγράμματα, εδώ είναι ένα μεγάλο θέμα που ζητάμε όλοι, γιατί συμμετέχω και στην επιτροπή χωροταξικού του Δήμου Μαραθώνα. Ζητάμε να εφαρμοστεί η νομοθεσία που έχει βγάλει το ίδιο το Κράτος με το προεδρικό διάταγμα 90, ΦΕΚ 6046/2021, που έχει βγάλει το ΥΠΕΝ και έχει 160 περίπου δήμους, που λέει ότι πρέπει να ξεκινήσουν από το 2021 οι μελέτες για τα τοπικά χωρικά σχέδια. Οι περιοχές εδώ και ο Δήμος Μαραθώνα είναι μόνο με κίτρινα περιγράμματα. Έχει εξαιρεθεί από την ανάρτηση των δασικών χαρτών σχεδόν όλος ο δήμος και πρέπει να προχωρήσουν. Η ερώτησή μας είναι γιατί το ΥΠΕΝ εδώ και ένα χρόνο που είχε εκδοθεί το ΦΕΚ και λέει μέσα ότι μέχρι το 2025 πρέπει να έχουν τελειώσει οι μελέτες, δεν έχουν ακόμα ξεκινήσει; Τις επόμενες μέρες έχουμε ζητήσει ραντεβού με το Γενικό Γραμματέα, τον κ. Μπακογιάννη για αυτό ακριβώς το θέμα.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει ο κ. Πρωτοψάλτης.

**ΣΠΥΡΟΣ ΠΡΩΤΟΨΑΛΤΗΣ (Διοικητής της Δημόσιας Υπηρεσίας Απασχόλησης, ΔΥΠΑ)**: Εγώ δεν έκανα αναφορά σε ιδιώτες, επειδή κάτι ακούστηκε για outsourcing της διαδικασίας συγγραφής του νομοσχεδίου. Το νομοσχέδιο γράφτηκε εσωτερικά στο Υπουργείο και με τη συμμετοχή, προφανώς, της ΔΥΠΑ. Από εκεί και πέρα, δεν ξέρω σε ποιον αναφερόταν το σχόλιο. Νομίζω ο κύριος Λιβέρης κάτι είπε, που μπορεί εκεί παρά να υπήρξε μια παρερμηνεία ότι κάτι ειπώθηκε από εμένα.

Σε κάθε περίπτωση, να ξεκαθαρίσω για το «rent to own» το οποίο ακούστηκε στην κοινωνική αντιπαροχή, κανείς δεν μιλάει ότι θα μετατραπεί σε ιδιοκτησία του εργολάβου. Μιλάμε για τον δικαιούχο. Ο ίδιος ο οποίος θα μισθώνει να του δίνεται η δυνατότητα στο τέλος της μίσθωσης να μπορεί να αποκτήσει κυριότητα. Μοντέλο το οποίο ισχύει στη Βρετανία και σε άλλες χώρες, είναι το μοντέλο «rent to own». Άρα μην παρεξηγείται αυτό με τον ανάδοχο και τον εργολάβο.

Να κλείσω λέγοντας γιατί ακούγεται συνεχώς κάτι για επιδότηση ενοικίου, υπάρχει πρόγραμμα επιδότησης ενοικίου, το τρέχει ο ΟΠΕΚΑ, δεν καταλαβαίνω γιατί θα φτιάχναμε δεύτερο πρόγραμμα επιδότησης ενοικίου να το τρέχει η ΔΥΠΑ, αφού υπάρχει πρόγραμμα επιδότησης ενοικίου, δεν καταλαβαίνω για ποιο λόγο συζητάμε για δεύτερο πρόγραμμα επιδότησης. Να κλείσω λέγοντας ότι τίποτα δεν γινόταν δέκα χρόνια στη στεγαστική, τίποτα απολύτως, πάμε να κάνουμε κάτι, κανείς δεν είπε ότι λύνουμε όλο το πρόβλημα, αλλά οι προηγούμενες κυβερνήσεις σίγουρα δεν έκαναν κάτι γι’ αυτό. Τα τελευταία, λοιπόν, δέκα χρόνια υπήρχε ακινησία. Πάμε να ξεκινήσουμε κάτι. Από κει και πέρα όλα αξιολογούνται, θα δούμε τι ανταπόκριση θα υπάρξει και ποιο θα είναι το αποτέλεσμα αλλά με βάση αυτά που πιστεύουμε εμείς είναι ένα πολύ σημαντικό βήμα στην σωστή κατεύθυνση.

Ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ(Προεδρεύων της Επιτροπής):** Ευχαριστούμε. Νομίζω ολοκληρώσαμε τη συνεδρίαση. Παρακαλώ τους εισηγητές στις 13:00 η ώρα να είναι εδώ για να ψηφίσουν επί της αρχής. Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες είναι οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 11.50΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΙΛΤΙΑΔΗΣ ΧΡΥΣΟΜΑΛΛΗΣ ΙΑΣΩΝ ΦΩΤΗΛΑΣ**